Sitilidis: Petreus agresivno u Avganistanu\nŠta smena komandanta snaga NATO-a i SAD u Avganistanu, generala Stenlija Mekristala znači vojno i politički za dalju američku strategiju i nastojanja u toj zemlji. Za "Glas Amerike" na to pitanje odgovara saradnik vašingtonskog instituta "Vudro Vilson", Džonu Sitilidisu.\nSitilidis: “Sa vojne tačke gledišta videćemo značajne promene pod generalom Dejvidom Petreusom, koji je faktički unapredjen i vojno i politički pošto je Avganistan ujedno i jedno od najvažnijih spoljnopoltičkih pitanja predsednika Obame. Petreus će narednih meseci pokrenuti veoma agresivnu vojnu kampanju, slično situaciji u Iraku kada je general Mekristal likvidirao hiljade pripadnika al-Kaide i njihovih pristalica, da bi postigao odredjene ciljeve. U Avganistanu sada imate, donekle, suprotnu situaciju iračkoj, zbog nametnutih ograničenja vojnim operacijama iz političkih i drugih razloga. Dakle, do avgusta ove godine bićemo svedoci daleko agresivnije i odlučnije vojne kampanje protiv Talibana i drugih terorističkih organizacija. Sa političke tačke gledišta, predsednik Obama je jasno pokazao, razrešenjem generala Mekristala, da neće trpeti podele unutar vojnog establišmenta, koje bi mogle da oslabe vojnu strategiju, podršku javnosti i rezultate na terenu. Jedan od pozitivnih aspekata razrešenja dužnosti generala Mekristala je da je američka javnost zbog ekonomskih problema ponovo fokusirana na avganistansko pitanje, koje je potisnuto u drugi plan od decembra 2009, posle najave nove strategije za tu zemlju“.\nGlas Amerike: Koji je glavni cilj SAD u Avganistanu gledano iz sadašnje perspektive?\nSitilidis: „Taj cilj nije potpuno jasan, pošto se većina terorističkih aktivnosti dešava u Pakistanu i na granici sa Avganistanom. Kako je Pakistan saveznik SAD, nije moguće direktno angažovati američke snage u toj zemlji, a da se ne izazovu problemi, posebno u svetlu važnog pitanja nuklearnog arsenala te zemlje. Dakle, cilj u Avganistanu bi mogao da bude da ta zemlja nikada više ne bude utočište za al-Kaidu i džihadiste i da ne posluži kao platforma za destablizaciju regiona. Ako pogledate neke zemlje u susedstvu Avganistana, one su veoma uticajne i važne - Indija, Pakistan, Kina, Iran i Rusija. Te zemlje su zainteresovane za ishod avganistanske situacije, svaka na svoj način, mada su SAD daleko više angažovane u tom sukobu“.\nGlas Amerike: Šta se realno može očekivati u Avganistanu na kraći rok?\nSitilidis: „Odluka administracije predsednika Obame da počne sa većim povlačenjem američkih snaga u julu iduće godine nije održiva i ne verujem da bi se general Petreus prihvatio nove dužnosti pod takvim uslovima. Petreus se prihvatio posla sa namerom da odnese definitivnu pobedu nad teroristima, Talibanom i al-Kaidom. Drugim rečima, odluke će se od sada donositi na osnovu situacije na terenu i ustvarenog napretka, a ne veštačkih rokova. Ukoliko Petreus, rigoroznom vojnom kampanjom, postigne značajne uspehe do kraja ove godine, on će imati podršku i političkog Vašingtona i javnosti“.


NOVI DOKAZI PROTIV ZORANA MARJANOVIĆA GA JE TOTALNO UKOPAO: Stigli novi REZULTATI! - NASLOV.ME - News Portal Crna Gora\nNOVI DOKAZI PROTIV ZORANA MARJANOVIĆA GA JE TOTALNO UKOPAO: Stigli novi REZULTATI!\nU istrazi je do sada saslušano više svedoka, ali oni nisu bili od velike pomoći. Članovi porodice Marjanović odbili su da svedoče.\nU okviru istrage o ubistvu pevačice “Granda” Jelene Krsmanović Marjanović (33) završeno je i veštačenje patika koje je Jelena imala kada je 2. aprila 2016. u kanalu na borčanskom nasipu nađeno njeno telo.\nKako „Alo!“ nezvanično saznaje, veštačenje Jelenine obuće rađeno je kako bi se utvrdilo da li je zaista u njima trčala nasipom kobnog dana, ali i da li se blato sa njenih patika poklapa sa blatom nađenim na pantalonama Zorana Marjanovića, koji je osumnjičen za ubistvo.\nMilica Marjanović, snaja osumnjičenog Zorana, u ponedeljak će biti saslušana u Višem javnom tužilaštvu. Nju su kao svedoka predložili Marjanovićevi branioci. Supruga Zoranovog rođenog brata Miloša najpre je trebalo da svedoči kao svedok tužilaštva, ali je tužilac od toga odustao, pa su je potom advokati odbrane predložili za svog svedoka. U istrazi je do sada saslušano više svedoka, ali oni nisu bili od velike pomoći. Članovi porodice Marjanović odbili su da svedoče.\nVeštačenje patika je završeno i na osnovu analiza došlo se do toga da se blato sa đonova poklapa sa blatom čiji su tragovi ranije izolovani sa farmerki Zorana Marjanovića. To potvrđuje da su Zoran i Jelena kobnog dana bili na istom mestu, odnosno da su oboje gazili tlo na nasipu Crvenka – objašnjava naš sagovornik i dodaje da su ranija veštačenja pokazala da se blato sa Zoranovih pantalona poklapa sa blatom nađenim na telu ubijene Jelene.\nPrema rečima našeg sagovornika, ovim veštačenjem završen je još jedan važan deo istrage, a osim veštačenja Jeleninih patika, u Više javno tužilaštvo pristigla su i druga veštačenja, kao i novi dokazi, na osnovu kojih je Apelacioni sud nedavno potvrdio pritvor Zoranu Marjanoviću do 10. marta.\nTužilaštvu su ranije dostavljeni rezultati veštačenja baznih stanica i mobilnih telefona, kao i neuropsihijatrijsko veštačenje Zorana Marjanovića.\nSa ovim novim veštačenjem, ali i izjavama svedoka, istraga se privodi kraju. Očekuje se da istraga bude završena do 10. marta, što je i rok za podizanje optužnice. Prema do sada prikupljenom materijalu, ključni dokazi odnose se upravo na forenzičke tragove – kaže izvor.\nPodsetimo, u nalogu za sprovođenje istrage protiv osumnjičenog Zorana Marjanovića navodi se da je Jelena usmrćena udarcima nepoznatim predmetom u glavu, i to u kanalu u kojem je pronađen njen leš.\nTakođe, u naredbi se navodi da je Jelena ubijena 2. aprila 2016. između 16. 49 i 17. 30, a da se Zoran u tom periodu odvojio od svoje ćerke Jane.\nOsumnjičeni je i pre, ali i posle hapšenja, tvrdio da nije ubio svoju suprugu. Prema njegovoj priči, kobnog dana je sa Jelenom i njihovom maloletnom ćerkom otišao na nasip u Borči kako bi Jelena trčala, ali da je u jednom trenutku izgubio suprugu iz vida – podseća naš sagovornik.\nNOVI DOKAZI PROTIV ZORANA MARJANOVIĆA GA JE TOTALNO UKOPAO: Stigli no...


Dodik: Zakon o akcizama poboljšao bi finansiranje četiri sektora u RS\nMilorad Dodik, predsjednik bh. entiteta Republika Srpska, rekao je danas da su se predstavnici SNSD-a juče u Predstavničkom domu Parlamentarne skupštine BiH vodili činjenicom da bi usvajanjem zakona o akcizama bitno poboljšali finasiranje najmanje četiri sektora u RS i omogućili finansijski tok koji je bio dobar za RS, javlja Anadolu Agency (AA).\nObjavljeno 21.04.2017 14:12\nNaglasio je da SNSD ima odgovornost prema stabilnosti sistema i da nisu pravili nikakve dogovore. Istakao je da su cijene goriva u BiH najniže u regionu, a tako bi ostalo i sa povećanjem akciza.\n"Da je takav zakon usvojen dobili bi povećanje sredstava na nivou Direkcije za puteve 15 miliona, autoputeva 30, te poljoprivrede i zdravstva po 10 miliona više", rekao je Dodik.\nNaveo je i da ga juče zvao Bakir Izetbegović pokušavajući da dođe do rješenja i tražio da SNSD glasa za neke zaključke.\n"Rekao sam da to ne može, da bi mogli pričati o nekim preporukama, ali o zaključcima da parlament ovlašćuje Vladu RS i naše institucije to ne dolazi u obzir. Kao što ste vidjeli SNSD nije glasao. Nismo htjeli da krpimo i spašavamo negovu partiju, otišli smo iz odgovornosti prema ukupnom stanju. Da smo donijeli taj zakon deblokirala bi se i tranša MMF-a, a povećanjem na stavkama za četiri kategorije bitno bi se povećao finansijski tok u RS", rekao je Dodik i dodao da bi sa klirinškim dugom i prodajom državnog kapitala u Ljubiji obezbjedili bi da do kraja iduće godine RS ima nesmetan finansijski tok u RS.\nKomentarišući situaciju u vezi sa preduzećem Alumina istakao je da je ovo pitanje prepušteno pravosuđu. Naglasio je da je razumije radnike koji protestima traže da sud postupa u skladu sa pravom, a to je da ne može bolovanje ili naprasno bolovanje nekog sudije biti razlog za blokadu poslovanja.\n"Viši privredni sud u Banjaluci donio je odluku da se uspostavi privremena mjera debolade računa Alumine i naložio sudu u Zvorniku da to uradi, a kada je to došlo u sud sudija koji je bio predmetan je otišao na bolovanje i sad imamo blokadu", rekao je Dodik.\nIstakao je da je "pravosuđe postalo sinonim za lopovluk i kriminal koji imamo u društvu, ili ga propušta ili ga čini".\nNa pitanja u vezi prodaje rudnika Ljubija predsjednik RS je istakao da firma iz Izraela nudi 93 miliona KM za udio RS u vlasništvu, te garantuje da će postojeći radnici biti tri godine zadržani i da će zaposliti 300 novih radnika i uložiti nekoliko desetina miliona u investicije.\n"Mittal je ponudio 63 miliona, što je velika razlika. Nisam protiv onih koji kažu da je pametno da se da Mittalu, ali 30 miliona KM razlike u cijeni je ogroman novac za RS i ja nemam pravo da prihvatim manju ponudu", rekao je Dodik.\nIstakao je i da je na tu temu razgovarao sa Markom Pavićem, liderom DNS-a, koji mu je rekao da ova stranka nije u mogućnosti da podrži takvo rješenje.\n"Mi ne tražimo da se složimo sa svim koalicinim partnerima", rekao je Dodik i dodao da je Vlada RS postupila odgovorno i ovo pitanje uputila u Narodnu skupštinu RS da odluči o tome.\nGovoreći o situaciji u vezi za predstavništvom RS u Izraelu Dodik je istakao da je Arie Livne mnogo učinio za RS i to mnogo više od onih koji ga danas napadaju, navodeći Igora Crnatka, ministra inostranih poslova BiH i Branislava Borenovića predsjednika PDP-a.\nDodik je objasnio da pošto RS nije međunarodno priznata država njena predstavništva nemaju diplomatski status, a da je u Izraelu u pitanju privredno predstavništvo za koje su svi revizorski izvještaji bili pozitivni. Dodik tvrdi da u ovom slučaju nije zloupotrebljena ni jedna KM.\nPredsjednik RS najavio je da će zajedno sa Aleksandrom Vučićem, novoizabranim predsjednikom Srbije, i članovima Vlada RS i Srbije u nedelju u 11 časova prisustvovati pomenu za žrtve stradale u Drugom svjetskom ratu u sistemu logora Jasenovac u Donjoj Gradini.


BOR konačno DOBIJA NOVO OBDANIŠTE. Novac iz Fonda za lokalne samouprave\nPosted on 18. aprila 2018. at 3. maja 2018. by Ist Media\nBOR, (IST Media, foto:istmedia) Među 59 opština i gradova u Srbiji koji su za realizaciju projekata dobili podršku iz Fonda lokalne samouprave nalaze se i tri opštine iz Borskog okruga – Bor, Negotin i Kladovo.\nOve godine u Fondu za lokalne samouprave je 320 miliona dinara namenjenih kao podrška opštinama za sređivanje infrastrukture, povećanje efikasnosti samih uprava i bolje pružanje usluga građanima, ali i organizaciji kulturnih sportskih, turističkih i drugih manifestacija koje su od posebnog značaja za ove sredine.\nU grupi od 33 lokalne samouprave koje će dobiti više od 262 miliona dinara za infrastrukturne radove na vrtićima, školama, objektima kulture, sporta i javne uprave, komunalnoj infrastrukturi, javnim parkovima i rasveti nalazi se opština Bor kojoj je odobreno 9 miliona dinara za rekonstrukciju lokala u Ulici Dobrivoja Radosavljevića Bobija u cilju formiranja celine za predškolsko obrazovanje u Boru.\nOpština Negotin jedna je od 18 opština za koje je opredeljeno više od 48 miliona dinara za nabavku savremenih informacionih tehnologija koje će omogućiti uvođenje e-Uprave i bolje pružanje usluga građanima i privredi. Iz Fonda za lokalne samouprave Negotinu je odobreno nešto više od 3,1 milion dinara za unapređenje rada lokalne poreske administracije kroz nabavku informacionog sistema za podršku administriranju fiskalnih formi u opštinskoj upravi.\nMinistarstvo za državnu upravu i lokalnu samoupravu je kroz ovaj Fond sa 10 miliona dinara podržalo osam lokalnih samouprava u organizaciji kulturnih, sportskih i turističkih manifestacija i u ovoj grupi je opština Kladovo kojoj je odobreno 500.000,00 dinara za realizaciju tradicionalne manifestacije, 35. “Zlatne bućke Đerdapa” u Tekiji.


Otvorena novoizgrađena saobraćajnica u Šargovcu (FOTO)\n08/10/2019 | 13:43 ⇒ 16:09 | Izvor: SRNA\nU banjalučkom naselju Šargovac danas je zvanično puštena u saobraćaj novoizgrađena saobraćajnica u dužini od 900 metara, vrijedna milion KM.\nSaobraćajnicu su presijecanjem vrpce u saobraćaj pustili gradonačelnik Banjaluke Igor Radojičić i poslanik u Narodnoj skupštini Republike Srpske Goran Selak.\nOtvaranju saobraćajnice prisustvovali su ministar porodice, omladine i sporta Sonja Davidović i ministar rada i boračko-invalidske zaštite Duško Milunović, narodni poslanici, načelnici u Gradskoj upravi, kao i mnogobrojni građani.\nRadojičić je u izjavi novinarima rekao da je saobraćajnica izgrađena u velikom investicionom ciiklusu "Banjaluka se gradi" u kojem se realizuje mnogo komunalnih i infrastrukturnih projekata.\n- Izvođač je završio ovaj posao prije roka i saobraaćajnica je urađena vrlo kvalitetno - rekao je Radojičić i dodao da je urađena kompletna saobraćajnica koja uključuje oborinsku i fekalnu kanalizaciju, dva autobuska stajališta i rasvjetu.\nOn je ocijenio da će stanovnici naselja Šargovac sada iamti mnogo bolje uslove za život.\n- U prvoj fazi se radi oko 900 metara moderne saobraćajnice, a plan je da se radovi nastave i naredne godine - rekao je Radojičić.\nRadojičić je naglasio da je nedavno, sa istočne strane grada, završen čitav istočni bulevar, te da se i na zapadnoj strani radi Ulica kralja Aleksandra, kružna raskrsnica Isajije Mitrovića, kružna raskrsnica kod Reprovca, te da treba da počne izgradnja nove poprečne saobraćajnice Lauš-Paprikovac.\n- Tako bi i ovi krajevi, koji su veoma naseljeni, dobili najbolje moguće poveznice i istovremeno bezbjedniji saobraćaj i za pješake i za motorna vozila - rekao je Radojičić.\nOn je zahvalio Vladi Republike Srpske, koja je većim dijelom obezbijedila finanisiranje ovog projekta, dodavši da je dijelom projekat finansirao i grad.\nNarodni poslanik Goran Selak rekao je da je izgradnja saobraćajnice u Šargovcu primjer uspješne saradnje gradskih vlasti sa republičkim institucijama i građanima, podsjećajući da je Gradski odbor Socijalističke partije uputio inicijativu Vladi Srpske da podrži realizaciju izgradnje dijela Šargovačke ulice.\nSelak je ocijenio da će nova saobraćajnica umnogome doprinijeti poboljšanju kvaliteta života u naselju Šargovac.\nOn je zahvalio Gradskoj upravi, na čelu sa gradonačelnikom Igorom Radojičićem, Vladi Srpske i predsjedniku Srpske Željki Cvijanović, koji su podržali realizaciju ovog projekta.\n- Radi udobnijeg života mještana Šargovca i same Banjaluke nadam se da ovo neće biti samo jedan od projekata, već da ćemo naredne godine nastaviti dalje da razvijamo naš Šargovac i našu Banjaluku - istakao je Selak.\nPredsjednik Savjeta mjesne zajednice Šargovac Rajko Radaković rekao je da je Šargovac u ovom trenutku jedna od najljepših banjalučkih mjesnih zajednica.\nOn je istakao da u ovoj mjesnoj zajednici do 2025. godine planiraju da prošire i izgrade saobraćajnicu koja će spajati mjesne zajednice Šargovac i Motike, kako bi mještani u gornjem dijelu naselja Šargovac imali dostojanstven život i mogli da koriste gradski prevoz.\nPrema Radakovićevim riječima, u ovom naselju planiraju da naprave i izletište, ali i prve golf terene.\n- Šargovac trenutno ima oko 8.000 stanovnika, ali ova saobraćajnica, kao i ona koju ćemo nastaviti da gradimo sljedeće godine, doprinijeće da ovdje živi mnogo više ljudi - ocijenio je Radaković.\nGradnja saobraćajnice u Šargovcu počela je u martu, a izgrađena je moderna saobraćajnica u dužini od 900 metara, širine šest metara, sa obostranim trotoarima, oborinskom i fekalnom kanalizacijom, te autobuskim stajalištima.


Shell se povlači iz BiH, ekolozi pozdravljaju odluku | Krupljani.BA\nShell se povlači iz BiH, ekolozi pozdravljaju odluku\nVlada FBiH se na ovu temu još uvijek nije zvanično oglasila, iako je dopis kompanije Shell datiran na 22. septembar. Smatramo da to još jednom pokazuje neodgovornost predstavnika vlasti prema građanima ove zemlje, obzirom da je Vlada FBiH ovaj projekat proglasila javnim interesom, navodi se u saopćenju Koalicije Odgovorno.\n“Ovo je veoma važna vijest za građane čitave Bosne i Hercegovine, a posebno u Federaciji BiH, jer istraživanje i eksploatacija nafte nosi sa sobom brojne rizike po okoliš, a pogotovo po zdravlje lokalnog stanovništva. Naftne kompanije, uključujući i Shell, imaju dugu istoriju veoma lošeg odnosa prema zemljama u kojima provode aktivnosti, a pogotovo u zemljama u kojima institucije koje bi trebale da štite okoliš i prava građana, ne žele ili nemaju mehanizme da to rade, kao što je slučaj kod nas”, izjavio je Anes Podić iz Koalicije\nTreba naglasiti i problem neefikasnosti institucija u usvajanju i provođenju zakonodavstva koje bi trebalo spriječiti moguća zagađenja okoliša i omogućilo adekvatnu zaštitu prava i interesa svih građana, a posebno u lokalnim zajednicama u kojima kompanije provode rizične aktivnosti. Iz tog razloga svaka dozvola investitorima predstavlja i ozbiljnu prijetnju po sigurnost građana i okoliša. Smatramo da je ovaj projekat od samog početka bio nedovoljno transparentan, te da je Vlada FBiH iz diskusije o ovom projektu neopravdano isključila predstavnike civilnog društva, lokalnih zajednica i drugih relevantnih društvenih aktera, navodi se u saopćenju.\nPosebno je sporno isključivanje lokalnih zajednica, obzirom da bi lokalne zajednice trpile najveću štetu, prije svega jer bi postojala realna šansa za zagađenje zemljišta i podzemnih voda, uništavanje lokalnih puteva, te primoravanje vlasnika zemljišta na prodaju pod nepovoljnim uslovima.\n“Ne treba zaboraviti da je Shell kompanija koja je lobiranjem uspjela da utiče na važne odluke Evropske komisije u Briselu, te bi vjerovatno doprinijeli i povećanoj korupciji u institucijama vlasti u BiH”, ističe se u saopćenju.\n“Koalicija će nastaviti pratiti epilog ovog slučaja, ali ćemo fokus aktivnosti prebaciti na RS, gdje kompanija Jadran-naftagas već ima jednu istražnu bušotinu u mjestu Obudovac u opštini Šamac. Tamo je takođe lokalna zajednica potpuno isključena iz donošenja odluka koje se provode u njhovom dvorištu. U aprilu ove godine je period za istraživanje produžen za četiri godine, bez obrazloženja o razlozima. Istovremeno, kompanija Jadran-naftagas sprečava objavljivanje dokumenata o ovom projektu. Koalicija će nastaviti tražiti objavljivanje relevantnih dokumenata, te propisivanje mjera za zaštitu životne sredine i lokalnog stanovništva, obzirom da nadležno ministarstvo do sada nije ništa uradilo na tom planu”, rekao je Miodrag Dakić iz Koalicije Odgovorno.\n“U godini kada je pažnja svjetske javnosti usmjerena na predstojeću UN konferenciju o klimatskim promjenama u Parizu, pozivamo sve nivoe vlasti u BiH da se pitanju klimatskih promjena ozbiljnije posvete. Klimatske promjene nisu nešto što će biti problem u budućnosti, već je problem koji je veoma prisutan i primjetan u BiH u proteklih nekoliko godina, u kojima su se smjenjivale ekstremno sušne i kišne godine. Vlasti moraju da izrade i provode planove za smanjenje emisija gasova staklene bašte, te da preduzmu hitne mjere da se posljedice klimatskih promjena ublaže što je više moguće”, apelira se u saopćenju Koalicije Odgovorno.


Predsednik Vlade Srbije Vojislav Kostunica ocenio je da bi Evropska unija (EU) trebalo da nastavi pregovore sa Srbijom o Sporazumu o stabilizaciji i asocijaciji, a da dokument bude potpisan nakon hapsenja i izrucenja Ratka Mladica Hagu.\nOn je kazao italijanskom listu Korijera dela sera da bi, EU, koja je zbog Haga privremeno “stavila na led” pregovore sa Srbijom, trebalo bi da primeni metod koji je vec koristila u slucaju Hrvatske.\nKomentarisuci sumnje u iskrenu zelju Vlade Srbije da uhapsi Mladica, Kostunica je rekao “da znamo gde se Mladic skriva, odmah bismo ga predali Haskom tribunalu”.\nKosstunica odlazi danas u Rim gde cce razgovarati sa najvissim italijanskim zvaniccnicima. On je pre toga posetio Francusku, Nemaccku, Rusiju i Veliku Britaniju, a occekuje se da che do kraja jula poseti i SAD.\nGlavne teme razgovora srpskog premijera u Rimu biche, kako se\noccekuje, Kosovo, bilateralni odnosi i saradnja sa Hagom.


Nenad Ognjenović oslobođen optužbi! | Sremska Mitrovica - Info\nNenad Ognjenović oslobođen optužbi!\nNenad Ognjenović, bivši direktor državne fabrike lekova „Galenika“ oslobođen je optužbi da je oštetio ovu kompaniju za 3,3 milijarde dinara, odnosno oko 29 miliona evra. U januaru ove godine Ognjenović je osuđen na šest godina zatvora u drugom postupku koji je vođen zbog zloupotreba u „Galenici“.\nOsim Ognjanovića oslobođeni su i ostali optuženi – njegov saradnik iz „Galenike“ Dragan Šebrek, kao i troje zaposlenih u „BG Farmu“, firmi koja je sarađivala sa državnim proizvođačem lekova. Ovaj slučaj u javnosti je poznat kao „Galenika 2“ .\nPresuda nije konačna i na nju i tužilaštvo i optuženi mogu da se žale Apelacionom sudu u Beogradu.\nOgnjenović je u februaru 2015. godine optužen zbog poslova koje je „Galenika“ sklapala od 2008. do 2011. godine sa farmaceutskom kompanijom „BG Farm“. Ova kompanija godinama je nabavljala lekove od „Galenike“ i dalje ih prodavala zdravstvenim ustanovama, ali lekove nikada nije isplatila, piše u optužnici. Tako je državni farmaceutski gigant oštećen za više od 3,3 milijarde dinara, što danas iznosi oko 29 miliona evra, a novac je, kako je utvrdilo tužilaštvo, završio na računima vlasnika „BG Farma“.\nTužilac je u završnim rečima tražio osam godina zatvora za Ognjenovića, pet za Šebreka i kazne od tri i dve godine za zaposlene u „BG Farmu“. Postupak je razdvojen u odnosu na vlasnika ove privatne firme Mladena Gazikalovića zbog bolesti.\nSudije Posebnog odeljenja za organizovani kriminal Višeg suda u Beogradu Dušan Milenković, Danko Laušević i Zoran Šešić smatrale su, međutim, da nema dovoljno dokaza da bi osudili ovu grupu, pa su sve optužene oslobodili optužbi.\nOgnjenović je u januaru ove godine osuđen na šest godina zatvora zbog malverzacija kojima je „Galenike“ naneo štetu od oko 5,2 miliona evra. Ni ova presuda još nije pravosnažna, piše KRIK.\nRelated Items:Featured2, galenika, nenad ognjenović


Indeks ekonomskih sloboda: Srbija blago napredovala, ali... - Bonitet\nIndeks ekonomskih sloboda: Srbija blago napredovala, ali…\nSrbija je u 2021. godini po Indeksu ekonomskih sloboda zauzela 72. mesto od 165 zemalja, čime je popravila prošlogodišnju poziciju za dva mesta, objavio je klub Libek istraživanje Instituta Fraser, a preneo N1.\n„Taj mali napredak od 74. do 72. mesta može se pripisati malim promenama u oblasti regulacije kredita što je povezano sa privatizacijom manjih banaka, ali ne i Komercijalnom bankom čiji će se uticaj oceniti u sledećem izdanju Indeksa ekonomskih sloboda kao i lakšem ulasku i kratkotrajnom boravku stranaca u zemlji“, navodi se u poslednjem izdanju Indeksa ekonomskih sloboda.\nPo Indeksu ekonomskih sloboda Srbija se nalazi na začelju Evrope kada se izuzmu bivše članice SSSR-a, a lošije su rangirane samo Grčka, Severna Makedonija i Bosna i Hercegovina.\n„U ovakvom privrednom okruženju ne postoje adekvatni mehanizmi zaštite privatne imovine, što direktno dovodi do niskog nivoa domaćih investicija, i niskih stopa ekonomskog rasta. Nizak životni standard i visoka stopa emigracije su posledica ovakvog ambijenta“, navodi se u najnovijem izdanju Indeksa.\nZnačajan problem predstavlja i nejednaki tretman različitih privrednih aktera pred zakonom, usled korupcije ili političkih pritisaka.\nInače, Hongkong i Singapur opet su na vrhu Indeksa, a prate ih Novi Zeland, Švajcarska, Gruzija, SAD, Irska, Litvanija, Australija i Danska.\nPrethodni tekst20 godina su sami gradili svoj biznis, ali ih je na kraju kupio finansijski div\nSledeći tekstAIK Banka je najbolja digitalna banka za potrošače u Srbiji za 2021.godinu


Šešelju odobrena pravna pomoć | Institute for War and Peace Reporting\nNo, jedan sudija koji je izdvojio mišljenje upozorava na to da ova odluka „značajno umanjuje teret dokaza“ pri utvrđivanju siromaštva okrivljenog.\nPiše: Rachel Irwin iz Haga (TU br. 693, 20. maj 2011.)\nŽalbeno veće Haškog tribunala potvrdilo je odluku kojom se srbijanskom nacionalističkom političaru Vojislavu Šešelju dodeljuje pravna pomoć – što je sudija koji je izdvojio mišljenje nazvao „veoma opasnim presedanom“.\n„Jasno je da to predstavlja veoma opasan presedan i da optuženicima Tribunala neće dati nikakav podsticaj ili motivaciju da dokazuju svoje siromaštvo, što će naposletku rezultirati trošenjem i lošim korišćenjem javnih fondova“, kazao je u svom izdvojenom mišljenju sudija Fausto Pokar (Fausto Pocar).\nOtkako se 2003. godine predao Tribunalu, Šešelj je – kao neko ko je po obrazovanju pravnik – insistirao na samostalnoj odbrani, pa je 2006. čak i stupio u štrajk glađu nakon što su sudije pokušale da mu odrede pravnog zastupnika. Takođe je, sve vreme svog boravka u pritvoru, insistirao na tome da sud finansira pridružene članove njegovog tima odbrane.\nSekretarijat suda je prošlog jula Šešelju i zvanično uskratio pravnu pomoć, saopštivši da je – uprkos tome što su mu tokom godina u više navrata upućivani zahtevi da to učini – dosledno odbijao da dostavi dokaze o tome da „ne raspolaže dovoljnim sredstvima da bi plaćao svoju odbranu“.\nMeđutim, sudije su 29. oktobra naredile sekretarijatu da dotira 50 procenata od sume koja se standardno dodeljuje siromašnom optuženiku.\nZamenik sekretara Ken Roberts zatražio je od žalbenog veća da povuče tu odluku, tvrdeći da „sudsko veće ne može sebe da ovlasti za nešto što je eksplicitno povereno drugom, kao i da okrivljeni, budući da nije utvrđeno da ne raspolaže sa dovoljno sredstava, pred ovim Tribunalom ostaje nepodoban za to da mu se odobre sredstva za odbranu“.\nZatim je konstatovao da sudije „nisu ovlašćene“ da donesu takvu odluku i da su vlastitom odlukom „zamenile“ odluku sekretarijata.\nU žalbenoj presudi objavljenoj 17. maja, većina sudija se saglasila sa pomenutom odlukom sudskog veća i odbacila zahtev sekretarijata.\nŽalbeno veće je saopštilo da „pitanje pružanja pravne pomoći optuženiku koji se brani samostalno nije samo administrativna stvar, nego da može uticati i na osnovna prava okrivljenog na pravično i efikasno suđenje“.\n„Nije bilo nerazumno to što se sudsko veće bavilo pitanjem resursa, pogotovo u svetlu mogućih alternativa, uključujući i obustavljanje postupka ukoliko bi se usled nedostatka sredstava pojavio rizik da pravda ne bude ostvarena“, saopštila je većina.\nKonstatovano je i da sekretarijat od sudija nikada nije zatražio sudski nalog za pribavljanje informacija o „sadržaju izvesnih bankovnih računa“, ali da bi to bio „prikladan“ postupak u cilju utvrđivanja finansijskog statusa optuženika.\n„Ova odluka nije poslednja reč u ovoj stvari . . . već je naprosto privremena mera, dok sekretarijatu ne bude dostupno dovoljno podataka za ocenu finansijskog statusa samog okrivljenog“, utvrdla je većina sudija.\nJedan od sudija iz petočlanog panela, Mehmet Ginej (Mehmet Guney) – koji je delimično izdvojio mišljenje – saopštio je kako „nije nerazumno to što je sudsko veće intervenisalo“, ali da ne može da se saglasi „sa razmerama te intervencije“.\nTu stvar bi, po njegovim rečima, trebalo ponovo proslediti sekretarijatu, kako bi se utvrdio „odgovarajući iznos sredstava koja se okrivljenom dodeljuju privremeno, do okončanja finansijske istrage o njemu“.\nSudija Pokar je, međutim, u potpunosti odbacio odluku većine sudija.\n„Po mom mišljenju, sudsko veće je zloupotrebilo svoje diskreciono pravo i postupilo suprotno jurisprudenciji Tribunala“, saopštio je sudija Pokar u svom izdvojenom mišljenju.\nPotom je konstatovao da se pravna pomoć i pitanja siromaštva nalaze „prevashodno u nadležnosti sekretara“, te da se – premda odluke sekretarijata jesu podložne sudskom razmatranju – to nije poštovalo. Umesto toga, sudije su samoinicijativno odlučile o ovoj stvari.\nOsim toga, sudija je rekao i da se žalbenom odlukom „značajno umanjuje teret dokazivanja“ kada je u pitanju siromaštvo okrivljenog.\n„Postupivši na taj način, sudije su uspostavile i jedan veoma opasan presedan – da okrivljenome, čak i onda kada ne pokaže da jeste siromašan, mogu biti dodeljena javna sredstva za finansiranje odbrane“, napisao je sudija Pokar.\nOn je primetio i da većina „krivi sekretarijat“ za to što nije od sudija zatražio izdavanje sudskog naloga za istraživanje Šešeljevih bankovnih računa.\n„Ukoliko je teret dokazivanja isključivo na okrivljenom, sekretarijat zasigurno nema obavezu da – ukoliko optuženik odbija da sarađuje – traži sudski nalog kako bi dokazao optuženikovo siromaštvo, pa ne može biti ni okrivljen zato što to nije uradio“, nastavio je sudija.\nPotom je napomenuo kako je „naivno verovati da će okrivljeni, koji odbija da sarađuje sa sekretarijatom kako bi dokazao siromaštvo, nadoknaditi dodeljena sredstva ukoliko se naposletku utvrdi da nije siromašan“.\nŠešelj se po devet tačaka tereti za ratne zločine i zločine protiv čovečnosti. Reč je o optužbama za ubistvo, mučenje i prisilno raseljavanje, odnosno o zlodelima koja su u periodu od avgusta 1991. do septembra 1993. počinjena u nastojanju da se iz pojedinih delova Hrvatske i Bosne protera nesrpsko stanovništvo. Okrivljeni je još uvek lider Srpske radikalne stranke (SRS), čije je sedište u Beogradu.\nKrivični postupak protiv Šešelja je u više navrata odlagan, otkako je u novembru 2007. zvanično započeo sa punih godinu dana zakašnjenja u odnosu na prvobitno zakazani datum. Razlog odlaganja bio je optuženikov štrajk glađu. Dokazni postupak odbrane bi tek trebalo da počne.\nŠešelj je 2009. već bio proglašen krivim za uvredu suda i osuđen na 15 meseci zatvora zbog toga što je u jednoj od svojih knjiga obelodanio poverljive podatke o zaštićenim svedocima.\nPo sličnim se optužbama tereti i u drugom postupku, koji bi trebalo da bude nastavljen sledećeg meseca.


Niko ne bi znao za donaciju da Đorđević nije napravio cirkus! – Gerila\nGerila > Društvo > Niko ne bi znao za donaciju da Đorđević nije napravio cirkus!\nobjavljeno na Dec. 28, 2017 u 2:02 pm\nĐilas je rekao da nikada nije želeo da govori, niti na bilo koji način promoviše bilo koju svoju humanitarnu aktivnost.\n„Činjenica da sam istom ovom Domu u Sremčici 9. januara 2014, nekoliko meseci pred parlamentarne i gradske izbore, dao donaciju i da niko nikada za to nije saznao, najbolji je dokaz istinitosti mojih reči“, objasnio je Đilas.\nMinistar rada, zapošljavanja, boračkih i socijalnih pitanja Zoran Đorđević rekao je juče, odgovarajući na pitanja Insajdera, da je lično odbio donaciju Dragana Đilasa jer smatra da bi to bila zloupotreba dece zarad političkih poena i da ne bi bio problem da je Đilas anonimno uplatio novac.\nĐilas je nameravao da Ustanovi za decu i mlade „Sremčica“, u kojoj borave deca sa smetnjama u razvoju u susret novogodišnjim praznicima donira 280.000 dinara koje je Đilas dobio nakon suđenja s medijima.\nV.d. direktora ove ustanove Sandra Perić je u elektronskoj poruci koji je poslala Đilasovom timu navela da za novac koji Đilas želi da uplati Ustanovi gde borave mališani ometeni u razvoju nisu dobili odobrenje Ministarstva za rad i socijalna pitanja.\nMada je ova afera u centru pažnje prethodnih dana, ministar Đorđević je tokom decembra uspeo da napravi još jednu glupost koja će koštati poreske obveznike u Srbiji.\nTagovideca ometena u razvojudonacijadragan đilassandra perićsprečio donacijusremčicaustanova za decu i mlade sremčicazoran đorđević\nStefanović o “Nebojši iz Beograda” i Utisku Nedelje…\nFolić menja centar Beograda. Ruši se “STAKLENAC”, rešeno i šta će se nalaziti na njegovom mestu


Vip Telehousing: smeštaj IT opreme u Tier 3 data centru | PC Press\nVip Telehousing: smeštaj IT opreme u Tier 3 data centru\n20. juni 2020. 16. juni 2020. PC Press\nVip Telehousing usluga, podrazumeva zakup prostora i ormana za smeštaj IT opreme na više od 1.500 kvadrata data centra u Kragujevcu\nOptimizacija troškova, uz unapređenje efikasnosti poslovnih sistema, cilj je svake kompanije koja uspešno posluje, a kvalitetni servisi koji to omogućavaju traženiji su nego ikad.\nTier 3 data centar na raspolaganju\nUpravo takvo rešenje poseduje Vip mobile, operator koji pomera granice i menja lokalno tržište nabolje za sve učesnike. Njihova Vip Telehousing usluga, podrazumeva zakup prostora i ormana za smeštaj IT opreme na više od 1.500 kvadrata data centra u Kragujevcu. Kompleksna infrastruktura centra, sagrađenog prema najvišem industrijskom Tier3 standardu, obezbeđuje nesmetano hlađenje, napajanje i održavanje, a stalni nadzor i bezbednosni sistemi garantuju i potpunu sigurnost opreme.\n„Vip Telehousing nastao je kao odgovor na potrebe kompanija da povećaju dostupnost, pouzdanost i kvalitet servisa koje pružaju zaposlenima i krajnjim korisnicima, ali i da zaštite svoje poslovanje i izbegnu krupne investicije, poput izgradnje sopstvenog data centra. Namenjen je kako velikim, tako i malim poslovnim korisnicima koji žele vrhunske uslove za smeštaj IT opreme”, objašnjava Branka Pudrlja Durbaba, glavna direktorka za tržište Vip mobile.\nInfrastuktura data centra obezbeđuje potpunu redundantnost (bekap) sistema napajanja električnom energijom iz dve nezavisne grane gradske elektroenergetske mreže i preko dve trafo-stanice. Isto je i sa sistemima hlađenja, realizovanim u konfiguraciji N+1, UPS sistem u konfiguraciji N+N, i dizel-generatorom u konfiguraciji N+1. Centar osigurava optimalne ambijentalne uslove, uz održavanje konstantnog nivoa temperature i vlage u standardom definisanim granicama.\n„Ključna prednost je raspoloživost, a kvalitet infrastrukture daje sigurnost da će garancije u vidu 99,99% na mesečnom nivou biti ispoštovane. U okviru data centra nudimo i usluge nacionalnog i međunarodnog povezivanja, kao i Internet pristup s dva nezavisna optička privoda. Podrazumeva se i da je tehnička podrška Vip Telehousing korisnicima na raspolaganju 24/7”, dodaje Pudrlja Durbaba.\nU Vip-ovom data centru svi sistemi se nadziru 24/7 365 dana u godini. Pristup prostoru moguć je isključivo na strogo kontrolisanim ulazima samo autorizovanom osoblju. Takođe, centar je podeljen u više bezbednosnih zona s posebnim alarmima i elektronskim pristupima preko kartica. Pored toga, višestruki bezbednosni nivoi se prožimaju, što mogućnost incidenata i rizika kako po sopstvenu, tako i po opremu korisnika, svodi na minimum.\nVip Telehousing u ponudi ima rayne opcije, poput smeštanja opreme u okviru deljenog ormana, odnosno na nivou zakupljenog unit-a, a u zavisnosti od potreba korisnici mogu zakupiti i cele ormane.\nBezbednost, ali i maksimalni komfor za korisnike\nPored bezbednosti, Vip-ov data centar u Kragujevcu korisnicima pruža maksimalan komfor, poseban prilaz za utovar i istovar opreme, teretni lift, prostoriju za otpakivanje i montažu opreme, uslužni kancelarijski prostor, ali i uslugu Remote hands.\nTagovi: data centar, Infrastruktura, it infrastruktura, Vip, Vip mobile, vip telehousing\n← Samsung je omogućio merenje krvnog pritiska na svojim pametnim satovima\nMozilla lansira sopstveni VPN servis →


Mikrotehnika - O nama\nFirma Mikrotehnika je osnovana 1995. godine kao porodična firma i bavi se uslugama, proizvodnjom i inženjeringom. Osnovana je kao fleksibilna firma, lako prilagodljiva potrebama tržišta u oblasti mašinstva i građevinarstva.\nPočetkom 2004. godine počelo se sa izgradnjom proizvodnog pogona površine 360m2, da bi sredinom 2006. godine bila završena prva faza projekta izgradnje— završena proizvodna hala sa kranom, postavljen proizvodni park. Za sledeću godinu je planirana druga faza izgradnje— izgradnja upravne zgrade i poslovnog prostora površine 300m2 i proizvodne hale za manje mašine površine 120m2 . Proizvodni pogon se nalazi na lokaciji Vrtiški put bb u neposrednoj blizini motela ‚‚Nais’’ na auto putu Beograd–Niš. Prostor na kome je izgrađena proizvodna hala je veličine 1ha i potpuno je u vlasništvu firme Mikrotehnika pri čemu je postoji dozvola za gradnju na više od 80% te površine.\nMikrotehnika sarađuje sa drugim malim preduzaćima slične koncepcije kao što su ,,Building’’, ‚‚Rolomatik’’, ‚‚Mating’’, ‚‚FON-Inženjering’’, ‚‚NS-radijatori’’, ‚‚Sigma-inženjering’’ i druge kao i sa velikim firmama iz kompleksa MIN-a. Uspešna poslovno-tehnička saradnja omogućava da Mikrotehnika može rešavati probleme u širokom dijapazonu, od usluga, preko proizvodnje, do inženjeringa.\nStručni tim Mikrotehnike se, po potrebi, pojačava profesorima sa Mašinskog, Građevinskog i Elektronskog fakulteta u Nišu sa kojima ima ugovor o poslovno-tehničkoj saradnji.\nTakođe, firma Mikrotehnika ima ugovore o saradnji sa predstavništvima za Srbiju proizvođača opreme ‚‚SKF’’, ‚‚Schenck’’ i ‚‚Bruel&Kjaer’’, koje su vodeće svetske kompanije u svojim oblastima.


Izbori za odbornike SO Kladovo 16. decembra - Politika - Dnevni list Danas\nPočetna » Politika » Izbori za odbornike SO Kladovo 16. decembra\nIzbori za odbornike SO Kladovo 16. decembra\nNepune tri godine od održavanja prethodnih, stanovnici opštine Kladovo će 16. decembra birati odbornike za Skupštinu opštine Kladovo, jer je predsednica Narodne Skupštine Maja Gojković u nedelju raspisala izbore za lokalne Skupštine u opštinama Lučani, Kula, Kladovo i Doljevac.\n0Piše: J.B.K. 29. oktobra 2018. 11.30\nNa poslednjim lokalnim izborima u Kladovu, održani su u aprilu 2016. godine, za 28 odborničkih mesta u opštinskoj Skupštini nadmetalo se 111 kandidata sa šest izbornih lista. Dve izborne liste – SRS i lista Grupe građana „Rumunska nacionalna manjina za Kladovo Tihomir Matasarević“ nisu prošle cenzus, a odborničke mandate su shodno osvojenim glasovima dobile SNS – 17, SPS – 7, DS – 2 i SDS – 2. Na konstitutivnoj sednici je tadašnji lider kladovskih naprednjaka, Radisav Čučulanović, izabran za predsednika opštine, za zamenika predsednika opštine Dragan Novaković (SNS), a za predsednika Skupštine Slaviša Tufajević (SNS) za kojeg se tajnim glasanjem opredelilo 17 od od 19 odbornika koliko je ostalo u sali nakon što su socijalisti i Pajtićeve demokrate napustili sednicu.\nČučulanović je na čelu opštine Kladovo bio do polovine jula ove godine kada je podneo neopozivu ostavku na ovu funkciju iz ličnih razloga. Na mestu predsednika opštine nasledio ga je penzioner Milisav Ratopekić (SNS), a na istoj sednici je za zamenicu predsednika opštine izabrana Milena Velišić Božanović. I ovim kadrovske promene u 2018. godini nisu bile završene, budući da je krajem septembra predsednik SO Kladovo Slaviša Tufajević podneo ostavku, a za predsednika Skupštine izabran Radovan Arežina, predsednik kladovskih socijalista. Njegov izbor za predsednika opštinskog parlamenta bio je produkt dogovora vladajuće većine u lokalnoj Skupštini koju sada čini koalicija SNS i SPS sa 24 od 28 odbornika. Arežina je inače do 29. maja 2015. godine bio predsednik opštine Kladovo kada su ga naprednjaci uz podršku socijaldemokrata smenili. Inicijativu za njegovu smenu potpisalo je 11 odbornika SNS i 12 iz Socijaldemokratske stranke, a SPS je nakon sedmogodišnjeg učešća u vlasti otišao u opoziciju. Tom je prilikom za predsednika opštine izabran dr Dragan Budujkić (SNS).


Broj obolelih i dalje u porastu - Glas Podrinja\n20. maj – Dan zdravih gradova\nPrema podacima Kriznog štaba,koji se svakodnevno publikuju javnosti na području Republike Srbije u porastu je broj zaraženih, hospitalizovanih, lica za preglede u kovid ambulantama i preminulih.Povećanje novoobolelih prisutno je i na teritoriji Mačvanskog upravnog okruga, pa se epidemiološka situacija pogoršava.\nVlada Republike Srbije je , u skladu sa Odlukom Kriznog štaba, donela mere 16. juna,kao i izmene od 17.juna 2021. godine, sa kojima su sve lokalne samouprave Mačvanskog upravnog okruga upoznate danom donošenja koje se i dalje primenjuju.\nDa bi sprečili dalji rast broja oboleleih moraju se svakodnevno sprovoditi nadzori i promocija vakcinacije kako bi što pre došli do kolektivnog imuniteta.\nKoordinaciona komisija za inspekcijski nadzor uputila je hitan dopis Upravnim okruzima da se sprovodi pojačan koordinisani nadzor u vreme produženog vikenda, od četvrtka do nedelje.\nS tim u vezi od četvrtka 14. oktobra do ponedeljka 18. oktobra pojačan je intenzitet koordinisanih nadzora republičkih inspekcija i komunalne inspekcije/ milicije, o čemu su gradonačelnici gradova, predsednici opština i rukovodioci inspekcijskih službi obavešteni, kako bi se sačinio plan nadzora za produženi vikend.\nObaveza dostavljanja izveštaja o održanim manifestacijama sa preko 500 ljudi i dalje je na snazi. Redovni nadzori u primeni epidemioloških mera nastavljeni su svakodnevno, po utvrđenoj dinamici.\nPotrebno je obnoviti komunikaciju i neposrednu saradnju sa nadležnom policijskom upravom radi angažovanja pripadnika MUPa, u cilju pružanje podrške i bezbednosti u toku rada svim republičkim i lokalnim inspektorima.\nNačelnici upravnih okruga i dalje su u obavezi da u saradnji sa rukovodiocima sanitarne inspekcije i rukovodiocima komunalne inspekcije odnosno milicije, izvrše usklađivanje planova rada, u odnosu na napred navedene prioritete nadzora, na način da ljudski resursi budu racionalno raspoređeni, shodno kapacitetima.\nOd četvrtka 14. oktobra do ponedeljka 18. oktobra kontrolisano je 807 objekata, a u nadzoru je učestvovalo 103 inspektora.Tokom nadzora inspektori nisu utvrdili nepravilnosti u poštovanju naloženih mera.\nZdravstvena struka i nadležni državni organi upozoravaju da je situacija ozbiljna. Apeluje se na građane da poštuju naložene epidemijske mere i da se vakcinišu ,kako bi u što krećem roku došli do kolektivnog imuniteta.


Bez demokratskih izbora, slobodnih medija i jakih institucija demokratija u krizi - Politika - Dnevni list Danas\nPočetna » Politika » Bez demokratskih izbora, slobodnih medija i jakih institucija demokratija u krizi\nOnlajn debata Centra za istraživanje, transparentnost i odgovornost pod nazivom „Spore pruge Srbije”\n0Piše: Nina Čolić 15. septembra 2020. 14.45 Izmenjeno: 14.55\nU okviru debate svoje stavove su suočili Vukosava Crnjanski, direktorka Crte, Vladimir Međak, potpredsednik Evropskog pokreta u Srbiji i Vedran Džihić, član Savetodavne grupe Balkan u Evropi (BiEPAG) i istraživač na Institutu za međunarodne poslove u Beču.\nKao glavna pitanja na koja su govornici pokušali da zajednički odgovore istakla su se pitanja koja se tiču samog oblika demokratije koji je danas na snazi u Srbiji, kao i u kojoj meri smo zapravo bliski konceptu Evrope kojoj težimo, pitanje ispunjavanja političkih kriterijuma kao bitne stavke na putu Srbije ka EU, ali je bilo i reči o ključnim izazovima sa kojima se naša zemlja susreće i koje ne uspeva da prebrodi godinama u nazad.\nČlan Savetodavne grupe Balkan u Evropi (BiEPAG) i istraživač na Institutu za međunarodne poslove u Beču, Vedran Džihić istakao je da „u celom regionu već dugi niz godina teče proces obesmišljavanja demokratije i evropskih vrednosti”.\n„Između beznadežnosti i neozbiljnosti se nalazi čitav naš region. Ključno je rešiti dilemu kako vratiti pravo značenje demokratiji i evropskom putu”, naglasio je on.\nOn je dodao i da postoji evidentna potreba za „nekom vrstom revolucionarne promene” najpre u pogledu shvatanja i poimanja političkog govora, institucija, krucijalnih vrednosti, kao što su sloboda, digniteta, jednakosti, ali i da nam je potrebna „intervencija zdravog razuma” na polju svega onoga što je „izvitopereno”.\nKao način za dostizanje tih promena Džihić je istakao potrebu za „slobodnim i otvorenim medijima,”, ali i potrebu za različitim platformama kao što su CRTA i Peščanik kako bi „izgovorili istinu”.\nStavljajući u širi kontekst probleme koji se na Balkanu obično „ekskluzivno karakterišu” kao specifični problem ovog područja, on je istakao postojanje „globalnog fenomena neoliberalnog gubljenja demokratičnosti i porasta despotizma”.\n„Ako mi kao društvo želimo da konzumiramo, da se sastajemo po šoping centrima, da kroz konzumiranje nadomestimo sve one vrednosti koje konstituišu demokratiju, onda nam može biti Singapur uzor, mogu nam biti i Mađarska i Poljska. Jednostavno, mislim da ono za šta se mi borimo ne možemo imati bez fundamentalnih vrednosti, koje u ovom momentu ne možemo da nađemo ni u Singapuru ni u Mađarskoj ni u Poljskoj”, objasnio je i dodao da ukoliko težimo „radikalnom poimanju sloboda i jednakosti” navedeni primeri moraju biti „dekontruisani kao lažne alternative”.\nVukosava Crnjanski, direktorka Crte, izjavila je da „podbacujemo u ispunjavanju političkih kriterijuma jer nam se izbori sprovode u atmosferi nepoverenja i straha, dok sloboda izražavanja i društveni pluralizam iščezavaju”.\n„Bez demokratskih izbora, slobodnih medija i jakih institucija demokratija je u krizi. Ipak, i pored ove sumorne slike, mi kao građani ne smemo da odustanemo od demokratije”, izjavila je Crnjanski.\nŠto se tiče Izveštaja za 2020. godinu naglasila je „da će za nas biti najvažnije šta će pisati pod temam parlament i izbori” i dodala je da smo već ušli u kampanju za 2022. godinu, te da je važno da se nedostaci prepoznaju odmah.\n„Mi ćemo i dalje da pokušavamo institucionalnu borbu. Izaći ćemo sa novim setom preporuka kada su u pitanju izbori. Jasan rok do kad treba da se poprave izborni uslovi i celokupan proces predstavlja nešto što nam daje vetar u leđa da pokušamo sa nekim novim dijalogom”, zaključila je Crnjanski.\nVladimir Međak, potpredsednik EPUS-a, dodao je da „nemamo debatu o EU”, te da „pitanje pristupanja nije tema tokom izbora i nije tema uopšte”, ali da i „kada se i priča o tome, vezano je za pitanje Kosova, tj. uslovljavanje Srbije”.\nKada je u pitanju otvaranje novih poglavlja, istakao je da na sam proces utiče dijalog sa Prištinom „kao još jedna varijabla sa strane”.\n„U novoj metodologiji piše da će godišnji izveštaj biti otvoreniji i jasniji za razumevanje, jer je shvaćeno da građani zapadnog Balkana ne shvataju šta Evropska unija poručuje, a u uslovima kontrole medija, poruke iz Brisela ne dođu do građana”, naglasio je Međak.\nSuštinu problema demokratije u Srbiji Međak vidi u „manjku institucija i poverenja u izbore”, te da građani ne mogu da „da uzimaju zdravo za gotovo” informacije od strane istih, a da im nedostatak vremena ne dopušta da se sami bolje i detaljnije informišu.\nDebata „Spore pruge Srbije: Gde smo po političkim kriterijumima za pristupanje EU?“\nGepostet von CRTA am Dienstag, 15. September 2020\nČlanstvo u EU, CRTA, vedran dzihic, vladimir medjak, Vukosava CrnjanskiBeograd


Kina zabranila personalne sajtove\nKina je zabranila fizičkim licima da registruju nove internet domene i pokrenula veliku akciju kontrole više miliona ličnih prezentacija na mreži, u najjačem udaru vlasti na internet u zemlji, piše Financial Times.\nOd ponedjeljka, svi koji žele da registruju internet domen u Kini moraju da prilože i dozvolu za rad i podatke o svojoj kompaniji. I već postojeći sajtovi će morati vrlo brzo da regulišu papire jer će biti gašeni po hitnom postupku u slučaju da ne zadovoljavaju nove propise.\nInternet provajderi su saopćili da su već počeli s revizijom baza svojih klijenata, kako bi pronašli "potencijalno opasne, nelegalne i štetne sadržaje". Inače, "štetno" je riječ koju vlasti koriste u većini slučajeva kada se bave već dobro poznatom cenzurom interneta u Kini. Pod štetnim se podrazumjeva sve od pornografije pa do političkog aktivizma.\nNovi korak u kontroli interneta, koju vlasti u Kini vrše na nekoliko nivoa, uslijedio je neposredno poslije djelomičnog ili potpunog blokiranja društvenih internet sajtova kao što su "Youtube", "Facebook" i "Twitter", kao i njihovih lokalnih verzija, prenose agencije.


Pravila o zaštiti privatnosti – Grand Hotel du Prince Eugene - Prince Paris Hotels, zvanični veb sajt | Hoteli u Parizu\nOva Izjava o zaštiti privatnosti se odnosi na veb sajt www.hotelduprinceeugene.com koji je u vlasništvu i kojim upravlja objekat Grand Hotel du Prince Eugene - Prince Paris Hotels. Izjava o zaštiti privatnosti opisuje način na koji prikupljamo i koristimo lične podatke koje unesete na našem veb sajtu: www.hotelduprinceeugene.com. Takođe objašnjava opcije koje su vam dostupne u pogledu naše upotrebe vaših ličnih podataka i kako možete da pristupite tim podacima i da ih ažurirate.\nUkoliko ne želite da dozvolite obradu podataka kao što je opisano u stavkama C-F, a nije vam direktno dostupna ova opcija (na primer, u podešavanjima naloga), kontaktirajte objekat na yamaquoi2@hotmail.com .\nOslanjamo se na to da ćete se pobrinuti da svi vaši lični podaci budu potpuni, tačni i aktuelni. Molimo vas da nas što pre obavestite o bilo kakvim promenama ili greškama u vezi sa vašim ličnim podacima na yamaquoi2@hotmail.com . Vaš zahtev ćemo obraditi u skladu sa važećim zakonom.\nUkoliko imate pitanja ili nedoumice u vezi sa načinom na koji obrađujemo vaše lične podatke, ili ako želite da primenite svoja prava u skladu sa ovim obaveštenjem, možete slobodno da nas kontaktirate na yamaquoi2@hotmail.com . Takođe, svoja pitanja i nedoumice možete da uputite lokalnim organima za zaštitu podataka.


Izvor: MozzartSport.com, 17.Jun.2021, 22:44\nUtakmicu trećeg kola grupne faze protiv Velsa će definitivno propustiti\nSve je u prethodnih pet dana Evropskog prvenstva bilo idealno za reprezentaciju Italije. Dve lake, rutinske pobede, obezbeđen prolaz kolo pre kraja, po mišljenju mnogih najlepši fudbal na prvenstvu… Ipak, raspoloženje u taboru Azura pokvarila je informacija da bi iskusni defanzivac Đorđo Kjelini mogao da propusti meč osmine finala.\nŠtoper Juventusa je na sinoćnjem meču >> Pročitaj celu vest na sajtu MozzartSport.com << sa Švajcarskom bio primoran da napusti igru u 24. minutu zbog problema sa mišićem, zbog čega je u toku dana u Firenci podvrgnut medicinskim testovima koji su pokazali da povreda nije ozbiljnije prirode.\nIpak, kako se utakmice igraju na svaka četiri dana, italijanski Skaj Sport ističe da Kjelini neće stići da se oporavi za meč treće runde grupne faze protiv Velsa, koja je na programu u nedelju.\nŠtaviše, pomenuti izvor naglašava da u ovom trenutku nije poznato ni da li će 36-godišnji defanzivac biti spreman za osminu finala. Cilj je, naravno, da se Kjelini oporavi što pre, pa će se njegova situacija pratiti iz dana u dan. Posebno jer je Kjelini u nedavno završenoj sezoni zbog povreda propustio 21 utakmicu Juventusa u svim takmičenjima.\nImaju u taboru italijanske reprezentacije razloga i za osmeh. Marko Verati se u potpunosti oporavio od povrede i danas je odigrao prijateljski meč protiv primavera tima Kremonezea, u kojem je Roberto Mančini podelio minutažu fudbalerima koji nisu dobili priliku protiv Švajcarske.


U Bosnu i Hercegovinu stigao kontingent od još 100.620 Pfizer vakcina – Radio Feral\nPutem COVAX mehanizma u Bosnu i Hercegovinu je jutros stiglo 100.620 vakcina kompanije Pfizer koje će se distribuirati dalje prema entitetima i drugim nivoima vlasti.\nOvu informaciju je na Twitteru potvrdio pomoćnik ministra u sektoru za zdravstvo Ministarstva civilnih poslova BiH Dušan Kojić.\n“Uz pratnju Direkcije za koordinaciju policijskih tijela Bosne i Hercegovine, u državu je ušlo 100.620 doza Pfizer vakcina putem COVAX mehaznima. Sigurna i brz dolazak vakcina je važan naročito u slučaju temperaturnog režima ovog proizvođača vakcina”, rekao je Kojić.\nPodsjetimo, jučer je u Bosnu i Hercegovinu stigao i posljedni kontigent od 18.720 doza Pfizer vakcina koje se dodjeljuju u okviru programa Evropske unije EU4Health.\nEU i njene zemlje članice ukupno su isporučile 1.302.110 doza različitih proizvođača vakcina za Bosnu i Hercegovinu za zaštitu od koronavirusa čime su pomogle BiH da kampanju vakcinacije podigne na viši nivo i osigura veći broj potpuno vakcinisanih građana.\n← Pojeftinjenje goriva u BiH na čekanju\n31. godišnjica pogibije Krekinih rudara →\nREZULTATI 23.KOLA PREMIJER LIGE BIH\n18/04/2010 Mirza Musanovic\t0


ĐUKANOVIĆ TRAŽI ZATVARANJE GRANICA: Milo za zabranu ulaska u Crnu Goru bez PCR testa - TopVesti.rs\nSR: Preminule 34 osobe, više od 2.500 novoobolelih\nŠtajnmajer: Nemačka pouzdan partner Kosovu\nKosovo:8 preminulo,498 novozaraženih\nĐukanović smatra da su brojke preminulih "stravične", kao i obolelih od korona virusa, što, kako ističe, iziskuje ažurno uvođenje i efikasnu primenu epidemioloških mera - zatvaranje granice za ulazak u državu bez PCR testa, kao i ubrzanje procesa imunizacije stanovništva". Poručio je da se u cilju zaštite građana Crna Gora mora izdići iznad podela\nFoto: RAS Srbija Zdravlje građana Crne Gore je u ozbiljnoj opasnosti, kazao je predsednik Milo Đukanović i zatražio zatvaranje granica. Poručuje da stravične brojke o preminulim kao i obolelim u Crnoj Gori iziskuju ažurno uvođenje i efikasnu primjenu epidemioloških mera, zatvaranje granice za ulazak u državu bez PCR testa, kao i ubrzanje procesa imunizacije\nZDRAVLJE GRAĐANA JE U OZBILJNOJ OPASNOSTI: Milo Đukanović traži zatvaranje granica Crne Gore!\nMilo Đukanović traži zatvaranje granica Crne Gore i ubrzanu imunizaciju, zdravlje građana je, kaže, u ozbiljnoj opasnosti. Bonus video: (Espreso/Agencije)\nMILO ĐUKANOVIĆ ZATRAŽIO ZATVARANJE GRANICA: "Zdravlje građana je u ozbiljnoj opasnosti!"\nStravične brojke o svakodnevnom porastu broja umrlih i zaraženih ne smeju nikoga u Crnoj Gori ostaviti ravnodušnim, saopštio je danas Milo Đukanović, predsednik Crne Gore. SKANDAL NA DODELI VAKCINA: Ministarka spoljnih poslova pokušala da omalovaži humani gest predsednika Vučića! SKANDAL NA DODELI VAKCINA: Ministarka spoljnih poslova pokušala da omalovaži\nPredsednik Milo Ðukanović traži zatvaranje granica Crne Gore i ubrzanu imunizaciju jer, kako kaže, zdravlje građana je u ozbiljnoj opasnosti HITNO PRONAĆI NAPADAČE NA TREBJEŠANINA! Mandić: Ukoliko ne budu identifikovani, znaćemo da iza svega stoji Milo! LICEMERNI ĐUKANOVIĆ ČESTITAO PORFIRIJU: Nadamo se prevazilaženju raskola među pravoslavnim vernicima\nPODGORICA – Predsednik Milo Đukanović traži zatvaranje granica Crne Gore i ubrzanu imunizaciju jer, kako kaže, zdravlje građana je u ozbiljnoj opasnosti. Đukanović smatra da su brojke preminulih „stravične”, kao i obolelih od koronavirusa, što, kako ističe, iziskuje ažurno uvođenje i efikasnu primenu epidemioloških mera – zatvaranje granice za ulazak\nZdravlje građana Crne Gore je u ozbiljnoj opasnosti, kazao je predsjednik Crne Gore Milo Đukanović Poručuje da stravične brojke o preminulim kao i oboljelim u Crnoj Gori iziskuju ažurno uvođenje i efikasnu primjenu epidemioloških mjera, zatvaranje granice za ulazak u državu bez PCR testa, kao i ubrzanje procesa imunizacije stanovništva, prenosi RTCG\nPODGORICA - Predsednik Milo Đukanović traži zatvaranje granica Crne Gore i ubrzanu imunizaciju jer, kako kaže, zdravlje građana je u ozbiljnoj opasnosti. Đukanović smatra da su brojke preminulih "stravične", kao i obolelih od korona virusa, što, kako ističe, iziskuje ažurno uvođenje i efikasnu primenu epidemioloških mera - zatvaranje granice za ulazak\nPODGORICA: Predsednik Milo Đukanović traži zatvaranje granica Crne Gore i ubrzanu imunizaciju jer, kako kaže, zdravlje građana je u ozbiljnoj opasnosti. Foto: Tanjug/AP (D. Vojinović) Đukanović smatra da su brojke preminulih "stravične", kao i obolelih od korona virusa, što, kako ističe, iziskuje ažurno uvođenje i efikasnu primenu epidemioloških mera\nPredsednik Milo Ðukanović traži zatvaranje granica Crne Gore i ubrzanu imunizaciju jer, kako kaže, zdravlje građana je u ozbiljnoj opasnosti. Ðukanović smatra da su brojke preminulih “stravične”, kao i obolelih od koronavirusa, što, kako ističe, iziskuje ažurno uvođenje i efikasnu primenu epidemioloških mera – zatvaranje granice za ulazak u državu


Nemački poraz u fudbalu i politici - Joschka Fischer - Peščanik\nNemački poraz u fudbalu i politici\nRetko kada se događa da zemlja koja visoko leti biva spuštena na zemlju za samo jednu noć – a upravo se to nedavno dogodilo Nemačkoj. I u fudbalu i politici zemlja je postala otelotvorenje nedolične mešavine arogancije i poricanja. Smatrali su sebe merilom svih stvari u Evropi, i u Evropskom fudbalskom šampionatu i EU. U oba slučaja, obmanuli su sebe.\nIste večeri Nemačka je poražena od Italijana u polufinalu Evropskog fudbalskog prvenstva dok se nemačka kancelarka Angela Merkel suočila sa ograničenjima sopstvene moći na samitu lidera evrozone u Briselu. Od izbijanja krize u evrozoni pre dve godine nemački politički kurs je nekako postao izolovan, a Merkelova nije mogla da računa na savez Italije, Španije i Francuske.\nZaista nije imala izbora već da pristane na dalekosežne promene ka novom fiskalnom ugovoru EU koji će olakšati refinansiranje zemalja pogođenih krizom i njihovih banaka. Nemačka dogma „nema plaćanja bez kontrausluge i kontrole“ je skrajnuta sa stola, pa je pogodba koja je pala u ranim jutarnjim časovima bila upravo suprotno od onoga što je želela Merkelova.\nKada je reč o hvatanju u koštac sa finansijskom krizom u evrozoni, međutim, sporazum postignut u Briselu doneo je sve sem pomaka jer nije prevazišao logiku ograničenog kriznog menadžmenta. Nije ponudio strategiju za prevazilaženje krize na jugu Evrope što znači da pretnje evrozoni nisu uklonjene.\nPolitički, međutim, sporazum je doneo malu revoluciju, jer je izmenio ravnotežu moći unutar evrozone: Nemačka je jaka, ali ne i dovoljno jaka da pobegne i izoluje se od drugih velikih evropskih igrača. Odluke koje idu protiv Nemačke su moguće.\nOčigledne su zluradosti vezane za nemački poraz, dok je vrlo potanko izražena solidarnost. Ostaje da se vidi koliki će biti opseg političke štete nemačke spasilačke politike za evrozonu, sa njenim merama štednje, masovnom nezaposlenošću i ekonomskom depresijom u južnoj Evropi.\nDa je Merkelova želela postizanje sporazuma u Briselu, ishod bi obeležio početak fundamentalne revizije krizne politike evrozone, a time i izraz uspešnog državničkog poteza. Umesto toga, ovo je potpuni poraz Nemačke vezan za čvrsto negiranje da je sopstvenom politikom naglo smanjila svoj uticaj u EU. Štaviše, potpuno je očigledno da je uticaj Nemačke u Evropskoj centralnoj banci značajno smanjen; nemački ministar finansija neće postati šef Evrogrupe i sada imamo katastrofu u Briselu.\nNemački poraz je, međutim, naširoko proslavljen, te ima mnogo razloga za zabrinutost. Prvo, nije sve što Nemačka tvrdi pogrešno: hitna potreba za srednjeročnom fiskalnom konsolidacijom i strukturalnim reformama u cilju povećanja konkurentnosti kriznih zemalja neće nestati.\nDrugo, politička paranoja se širi nemačkom desnicom: svi navodno samo žele nemački novac; cilj naših anglosaksonskih partnera jeste da nas oslabe; finansijska tržišta neće se smiriti dok Nemačka ne investira svo svoje bogatstvo i tako ugrozi svoj ekonomski uspeh. Opozicija je „izdala Nemačku strancima“ i „dobar produktivni kapital je u suprotnosti sa lošim spekulativnim kapitalom“.\nNa stranicama nekih nemačkih listova, antikapitalizam se vraća u novoj formi, koja iziskuje ništa manje do odustajanja od Evrope i čak Zapada.\nNaravno, iako nemačka desnica preti da postane mnogo više nacionalistička, istorija se neće ponoviti jer se današnja Nemačka promenila i ima svoje političko okruženje. Ipak, evroskeptična Nemačka u srcu Evrope mogla bi, imajući u vidu njen veliki ekonomski uticaj, ozbiljno ugroziti evropski proces integracija. Iako bi to ugrozilo sopstvene interese Nemačke, praktične političke akcije nisu uvek racionalne, naročito u vremenima ozbiljnih kriza.\nIsto, uzgred budi rečeno, važi i za Francusku, osim što Francuzi za razliku od Nemaca teško prenose politički suverenitet dok se za nas Nemce sve vrti oko novca. Obe ove mentalno političke blokade prete evropskom projektu u podjednakoj meri.\nZaista, ako rezultat nedavnog samita znači da će Francuska i Nemačka ubuduće kovati savez jedna protiv druge, iako prikriven iza verbalnog izražavanja solidarnosti, mogli bismo isto tako zaboraviti na Evropu. Bez funkcionalne francusko-nemačke osovine, evropski projekat ne može uspeti.\nObe strane će morati da se izjasne žele li Evropu ili ne, to jest punu ekonomsku i političku integraciju. Ekonomski, oni moraju izabrati bilo zajedničku odgovornost i transfer unije ili monetarnu renacionalizaciju. Politički, izbor je da li da osnaže zajedničku vladu i parlament ili da se vrati puni suverenitet. Ono što znamo sigurno jeste da, baš kao što nijedna žena ne može biti malo trudna, postojeći hibrid nije održiv.\nNovembra prošle godine Volker Kauder, lider većine u Bundestagu, hvalio se da „Evropa iznenada govori nemački“. Pogrešio je. Baš kao što Španija (ne Nemačka) ostaje velesila u evropskom fudbalu, tako i Evropa govori najbolje loš engleski jezik. Sa stanovišta očuvanja evropskog projekta sve je to zarad boljitka.\nAutor je šef nemačke diplomatije i vicekancelar od 1998. do 2005. Bio je lider nemačke partije Zeleni gotovo 20 godina.


Struja za Brčko ubuduće iz Federacije BiH, a ne iz RS\nSupervizor za Brčko Distrikt Rafi Gregorian izdao je u srijedu nalog o subvencioniranju troškova snabdijevanja Brčko Distrikta električnom energijom za drugo polugodište ove godine. Od 1. jula do 31. decembra Distrikt će strujom snabdijevati preduzeće Elektroprivreda Bosne i Hercegovine, iz Federacije BiH, umjesto Elektroprivrede Republike Srpske, koja je to radila prethodnih godina.\nU RS Gregorianov potez ocjenjuju kao besmislen tvrdeći da će Disktrikt sada plaćati skuplje struju dobijenu od Federacije BiH. Supervizor, s druge strane, to demantuje i naglašava da SNSD i Vlada RS ne brinu o cijenama, već nastoje ostvariti kontrolu nad Distriktom.\nSupervizor za Brčko Rafi Gregorian odlučio se na ovakav potez uz obrazloženje da se RS ne pridržava odluke Arbitražnog tribunala i odluka visokog predstavnika iz septembra 2009., kao i zbog blokiranja rada Državne regulatorne komisije za električnu energiju.\nU RS, međutim, uporno ističu da zakon koji je jesenas nametnuo visoki predstavnik nisu mogli da prihvate. Problem nije postojao dok ga OHR nije napravio - kaže predsjednik Narodne skupštine RS i potpredsjednik SNSD-a Igor Radojičić, podsjećajući da je snabdijevanje električnom energijom u Brčko Distriktu 15 godina rješavano ugovorima na komercijalnoj osnovi:\n„Ovaj zakon je napravio takvu mješavinu tržišta i javnih obaveza da je to neviđeno čudo“, navodi Radojičić.\nOvdje se radi o kontroli Brčko Distrikta, a ne o cijenama struje, tvrdi predsjednik Narodne skupštine RS Igor Radojičić.\nRadojičić dodaje da se dogovor godinama nije mogao postići jer je svaka strana branila svoje stavove, kao i da je sporan bio način utvrđivanja cijene električne energije koji, prema OHR-ovom zakonu, nije odgovarao Republici Srpskoj. Supervizor za Distrikt Brčko Rafi Gregorijan demantuje da se u cijeloj priči radi o cijenama:\n„Kao što sam već nagovijestio, ovdje se radi o kontroli Brčko Distrikta, a ne o cijenama struje. Prethodni aranžman isporuke električne energije oslanjao se na političku dobit više nego na zakon. Uprkos čestim izjavama lidera SNSD-a koliko oni žele da OHR i supervizor odu, oni su jednako odgovorni što supervizija u Brčkom još traje“, kaže Gegorian.\nSkuplje nego u RS\nIz Republike Srpske, ipak, uporno ističu da će cijena električne energije od 1. jula u Distriktu biti veća za gotovo 40 odsto u odnosu na cijenu kada je struju isporučivala Elektroprovreda RS. Ministar industrije, energetike i rudarstva RS Slobodan Puhalac:\nRaffi Gregorian, foto: Midhat Poturović\n„Mi smatramo da je pitanje snabdijevanja Brčko Distrikta rezultat političke kombinatorike i klasične zamjene teza“, navodi Puhalac.\nNakon subvencioniranja struje Brčko Distriktu, cijene električne energije porašće za 5,5 odsto, što je manje u odnosu na povećanje od 6,2 odsto koje je Eleketroprivreda RS uvela od 1. januara - tvrde u Kancelariji supervizora. Ističu, takođe, da je entitetska elektroprivreda naplaćivala potrošačima u Distriktu struju skuplju nego građanima RS.\nU Elektroprivredi to demantuju i kažu da su naplaćivali čak i po nešto nižim cijenama nego građanima RS. Portparol regionalne Kancelarije visokog predstavnika u Brčkom Dragana Knežević - Mišković:\n„Fluktuacija cijena električne energije posljedica je činjenice da RS teško krši konačnu arbitražnu odluku za Brčko, ako i anekse 2, 4, 9 i 10 Dejtonskog mirovnog sporazuma“, kaže Knežević-Mišković.\nDok potrošači u Brčko Distriktu odgonetaju kolike će račune dobiti sljedećeg mjeseca, na vlastima RS ostaje da riješe zagonetku kakve posljedice će snositi zbog nepoštivanja odluka visokog predstavnika.\nSupervizor za Brčko Rafi Gregorian najavio je da namjerava podnijeti žalbu Arbitražnom tribunalu protiv Republike Srpske zbog njenog ozbiljnog nepridržavanja Konačne arbitražne odluke iz 1999. godine. Njenim aneksom Gregorijan je zadržao pravo da naloži entitetima da nadoknade svaki finansijski manjak koji Brčko Distrikt može imati usljed nastale situacije.\nDržava tri elektroprivrede\nNajveći nered u državnim firmama


Crvena Zvezda Esports stikeri dostupni na Viber aplikaciji - RUR Esports\nJedna od najuspešnijih esport organizacija na ovim prostorima i popularna aplikacija za razmenu poruka, sklopili su saradnju. Od sada ćete na svojoj Viber aplikaciji moći da koristite ekskluzivne Crven Zvezda Esport stikere, koje besplatno možete preuzeti u storeu.\nU okviru paketa stikera nalate se najčešće korišćeni gejming termini ali i likovi nekih od najpopularnijih esportista i gejmera: Alekse ’’DoubleAiM’’ Stankovića, Marka ’’Beki’’Bezbradice, Milošta ’’Brstimir’’ Majdevca i još mnogih drugih.\nTakođe, možete se pridružiti Crvena Zvezda Esport komjunitiju, gde možete da bodrite vaše omiljene igrače, ali i da pratite rezultate svih mečeva i turnira.\n“Veoma nam je drago što smo otpočeli saradnju sa Rakuten Viberom. Verujemo da će ovi stikeri značajno doprineti još višem nivou aktivnosti naše crveno-bele zajednice predstavljene na omiljenoj aplikaciji za razmenu poruka u Srbiji i regionu i da će naši navijači širom sveta biti još više povezani i ponosni na svoj omiljeni klub”, izjavio je Miloš Krivokapić, sekretar esport tima Crvene zvezde.\nTags crvena zvezda esports\nPrijavite se za RUR FIFA19 ligu - powered by Umbro


Izvor: B92, 24.Nov.2020, 17:28\nKraj novembra donosi nam veliki broj prilika za uživanje i slatko iščekivanje novogodišnjih i božićnih praznika. Ovo doba godine tradicionalno je rezervisano za šoping i zato oni najstrastveniji kupoholičari već uveliko prave plan koji će im omogućiti da kupe što više za što manje novca. Zato je Crni petak za mnoge omiljeni „praznik“, a Galerija Belgrade tokom vikenda, od 27. do 29. novembra, omogućava članovima programa lojalnosti „Moj Beograd“ da uštede još više i >> Pročitaj celu vest na sajtu B92 << da zarade duplo više bodova kroz Galerija Belgrade mobilnu aplikaciju, koju je moguće preuzeti sa Google Play ili App Store online prodavnica!\n"Moj Beograd" članovima vraća potrošeni novac u vidu bodova za novu kupovinu. Dovoljno je da nakon kupovine u Galeriji Belgrade kroz aplikaciju skenirate račun i da na taj način svaki šoping pretvorite u priliku za uštedu. Ovakva ponuda postaje još primamljivija tokom predstojećeg vikenda, kada se bodovi obračunavaju duplo, pa potrošnja od, na primer, 1.000 dinara donosi čak 2.000 bodova!\nSa sakupljenih 25.000 bodova, „otključavate“ e-vaučer u vrednosti od 500 dinara za kupovinu u svojoj omiljenoj prodavnici u Galeriji Belgrade. Više bodova znači i veće uštede, ali i napredovanje kroz nivoe – bronzani, srebrni ili zlatni – čime ostvarujete nove, sve impresivnije pogodnosti, od poziva na specijalna dešavanja do poklona odabranih baš za vas.\nAli, ovde nije kraj novitetima koje Galerija Belgrade donosi! Posle uspešne kupovine, želite da odete na ručak ili da prošetate pored reke, ali ruke su vam pune kesa? Ništa zato, tu je jedinstvena, pritom i besplatna Shop&Drop usluga. Sve stvari koje ne želite da tokom dana nosite sa sobom predajte osoblju tržnog centra, koje će ga zapakovati, skenirati bar kod vaše Galerija Belgrade aplikacije i preko CarGo batlera poslati na bilo koju beogradsku adresu koju navedete, u vreme koje vama odgovara.\nPored toga, Galerija je prvo i za sada jedino mesto u Srbiji gde strani državljani mogu da odmah nakon kupovine dobiju povraćaj PDV-a. Ova usluga se realizuje u saradnji sa kompanijom Global Blue, svetskim liderom u Tax Free kupovini, a dostupna je na tri lokacije u okviru tržnog centra.\nPored najvećeg bioskopa u Srbiji, domaćih i stranih brendova u premijum izdanjima, Galerija u ponudi ima i desetine kafića i restorana sa fantastičnim pogledom na reku. Njene široke ulice i prostrani trgovi omogućavaju posetiocima da uživaju u bezbednoj kupovini i nesvakidašnjem ambijentu koji pod providnom kupolom objedinjuje najbolje brendove, dobru zabavu i mesto za nove susrete.\nIzvor: Blic, 25.Nov.2020, 07:24\nNajuporniji već sada imaju strategije šta će i gde da kupe 27. novembra, na takozvani "crni petak". Kupovna navika započeta u Sjedinjenim Američkim Državama, a zatim proširena na ceo svet, i u Srbiji godinama unazad oblikuje poslednje dane novembra. Uprkos aktuelnoj epidemiološkoj situaciji,...


Štapni mikser Tefal Slimforce HB 850: Mikseri: SveZaKucu.rs Prodaja, Cena, Beograd, Srbija\nŠtapni mikser Tefal Slimforce HB 850\nRedovna cena: 6340 din\nŠifra Proizvoda: 37470\nKarakteristike proizvoda: Štapni mikser Tefal Slimforce HB 850\nActivFlow tehnologija za savršene rezultate svaki put\nNož sa 4 sečiva: 2 ravna i 2 kosa sečiva da se ništa ne preskoči!\n700 W snage: savršeno za soseve i frape\nDva tastera gore, za jednostavan pristup\nErgonomski dizajn i mekana ručka za prijatnu upotrebu\nPosuda za doziranje od 800 ml\n20% bolji rezultati, zbog 4 sečiva i 2 konfiguracije za garantovane rezultate\nOpis proizvoda: Štapni mikser Tefal Slimforce HB 850\nTefal Slim FORCE HB 850 - ergonomski dizajn, sa ActivFlow tehnologijom za dobre performanse. 20% bolji rezultati, zbog 4 sečiva i 2 konfiguracije za garantovane rezultate. Zahvaljujući svojoj ActivFlow tehnologiji, Slim Force će realizovati sve vaše recepte u trenu. Samo pritisnite dugme i njegovih 700 W snage i nož sa 4 sečiva uradiće sve ostalo!\nIzdiktirajte operateru šifru proizvoda - šifra ovog proizvoda je: 37470\nSifra 37470, kolicina (za 1 komad kucate 1, za 3 komada 3), Ime i prezime, Adresu isporuke, Poštanski broj, Grad, Kontakt telefon, e-mail adresu (e-mail adresa nije obavezna)\nPrimer: Sifra 37470, 2, Pavle Milosevic, Obalska 18, 11000, Beograd, 063123123, pavmi@szk.com


Na ceni devojke koje ne kriju mane? – Virealni.online\nSkrivanje fizičkih nedostataka nije preporuka ako želite nekog da osvojite. Baš ta “greščica” koja vama smeta, nekome može da bude simpatična. Tako je pokazalo istraživanje koje je sproveo portal OKCupid.com, prateći onlajn profile 4.300 žena.\nStudija je pokazala da upravo neskrivanje mana pozitivno utiče na pripadnike jačeg pola.\nMuškarci su dobili zadatak da pogledaju fotografije dama i izaberu najlepše među njima.\nNa prvom mestu su bile izuzetno lepe devojke, ali su se zato odmah na drugom našle one koje su na fotografijama imale neku istaknutu fizičku manu.\nIspitanici su procenili da im to što je nisu sakrile govori da su u pitanju samosvesne žene, što je dovoljan afrodizijak.


U petak suđenje ženi koja je pretukla sudiju – Ozon Media\nU petak suđenje ženi koja je pretukla sudiju\nMađarska državljanka T.P.I. koja je pretukla predsednicu Prekršajnog suda u Sremskoj Mitrovici Zoricu Marinković Ilijeski, naći će se ponovo pred sudijom, ali Draganom Barbatesković u petak, 18. maja, kada joj je zakazano suđenje.\nMađarica je u pritvoru KPZ, a kako saznaju „Novosti“ iz izvora u ovoj ustanovi, na njenoj ruci više nema gipsa, jer je prilikom kontrole ulaska u KPZ otkriveno da joj ruka nije bila povređena, već da je u gipsu sakrivala novac.\nPodsetimo, tim gipsom udarila je sudiju Ilijeski 8. aprila, posle izrečene novčane kazne od 15.000 dinara, zbog prekršaja Zakona o strancima. Do nemilog događaja došlo je kada su policajci osumnjičenu priveli u Adaševcima kod Šida, zbog ilegalnog prelaska u našu zemlju, jer kod sebe nije imala lična dokumenta.\nI ove godine „Vinski park“ u Sremskoj Mitrovici\n19. Sremska kulenijada\nDanas vakcinacija sa “Sputnik V” vakcinom. Za sada se prijavilo 180 zdravstvenih radnika\n05.02.2021. Ozon Komentari su isključeni na Danas vakcinacija sa “Sputnik V” vakcinom. Za sada se prijavilo 180 zdravstvenih radnika\n27.07.2015. Ozon Komentari su isključeni na Zaprašivanje komaraca\nOd 1. januara znatno manja kazna za neplaćanje poreza\n23.12.2015. Ozon Komentari su isključeni na Od 1. januara znatno manja kazna za neplaćanje poreza


Ovaj 68-godišnji glumac, reditelj, a poslednjih godina i aktivni pevač, domaćoj, a verovatno i svetskoj publici najpoznatiji je kao narko bos Franc Sančez u Bondovom filmu "Dozvola za ubijanje", u kom se "sukobio" sa Timotijem Daltonom. Publika ga prepoznaje i po ulogama u filmovima "Umri muški", "Gunisi", "Predator 2", "Surovi ugovor"... a u Srbiji je bila izuzetno gledana i serija "Profajler" sa Ali Voker i Davijem u glavnim ulogama.\nPoslednjih godina Davi se posvetio muzičkoj karijeri, inače, svojoj prvoj ljubavi. Malo je poznato da je jedan od najpoznatijih holivudskih negativaca svojevremeno kao mladi operski pevač prošao audiciju za operu Metropoliten. Svoj glumački debi imao je u filmu Contract on Cherry Street sa Frenkom Sinatrom, čije hitove sa uspehom peva na koncertima u Americi i Evropi.\nMILANOVAC DOMAĆIN “HEROJA HALIJARDA”: Potpisan protokol o saradnjui između opštine na Despotovici i Nedeljka Bajića\n12. 10. 2021. u 19:07\namerički glumac Poseta Beogradu Robert Davi glumac Robert Davi\n12:38 NOVA VLADA BI BILA FUNKCIONALNIJA: Kovačević o volji naroda u Crnoj Gori, nema rušenja sa DPS-om\n12:34 "JAO, ČOVEČE": Meloun ljut zbog Jokića\n12:32 DO SADA 12 KUĆA ZA MLADE: U Pirotu još jedna kuća od Ministarstva


U opštini Kozarska Dubica 19. aprila 2013.godine je u okviru projekta "Sistem obuke za zaposlene u jedinicama lokalne samouprave", Savez opština i gradova Republike Srpske u saradnji sa Razvojnim programom ujedinjenih nacija (UNDP) i uz podršku OSCE-a organizovao obuku za odbornike i izabrane zvaničnike. Organizatore i polaznike ovog jednodnevnog seminara pozdravili su ispred opštine Kozarska Dubica predsjednik Skupštine opštine Nebojša Milovčević i načelnik opštine Mile Zlojutro koji su rekli da je ovakav vid obuke značajan za usavršavanje rada novoizabranih zvaničnika.\n22.04.2013. godine u sali skupštine opštine Gradiška u organizaciji Saveza opština i gradova Republike Srpske, a uz podršku OSCE-a i UNDP-a održan je uvodni seminar na temu “Šta odbornici treba da znaju o lokalnoj samoupravi“.\nU petak, 19.aprila 2013.godine uz podršku projekta "Jačanje kapaciteta Saveza u BiH-CDMA" koji finansira Švedska agencija za razvoj predstavnici Saveza opština i gradova Republike Srpske posjetili su opštinu Kozarska Dubica i sastali se sa načelnikom Milom Zlojutrom i njegovim saradnicima. Na sastanku se razgovaralo o jačanju saradnje Saveza i ove lokalne zajednice u korištenju usluga koje Savez pruža za svoje članice.\nU Banja Luci je 17. aprila 2013. godine održan sastanak predstavnika SOGRS i GIZ. Generalni sekretar SOGRS Aco Pantić sa saradnicima, razgovarao je s Edgarom Šrederom (Edgar Schroeder), direktorom GIZ projekta ProLocal (Program za lokalnu samoupravu i i ekonomski razvoj) i njegovim saradnicima u vezi s GIZ projektima koji se realizuju u RS. Takođe, bilo je govora o razmjeni iskustava, o međusobnoj saradnji GIZ-a i SOGRS u postojećim, kao i o potrebi da se zajednički definišu budući projekti u kojima bi se saradnja ovih organizacija nastavila i unaprijedila.


Vučić o Kosmetu: Tražim kompromis da nam deca ne bi ispaštala - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Vučić o Kosmetu: Tražim kompromis da nam deca ne bi ispaštala\n26. jul 2018. Izvor: RTS\nPredsednik Srbije Aleksandar Vučić kaže za RTS da su Albanci motivisaniji od nas Srba da štite ono što smatraju svojim. Navodi da će se sredinom ili krajem septembra obratiti naciji o Kosovu i Metohiji.\nAleksandar Vučić je, gostujući u Dnevniku RTS-a, rekao da zna namere kosovskog predsednika i premijera Hašima Tačija i Ramuša Haradinaja i dodao da demografija nije na našoj strani.\n"Oni (Albanci) su motivisaniji od nas Srba da štite ono što smatraju svojim. Čini mi se i mislim da imamo dobru priliku da ne izgubimo sve već da nešto i dobijemo", napominje predsednik Srbije komentarišući izjavu Haradinaja koji je rekao da podele Kosova neće biti jer je ono već malo.\nObjašnjava da je posle susreta sa američkim predstavnicima, nemačkom kancelarkom Merkel, francuskim predsednikom Emanuelom Markonom krenula histerija oko pitanja Kosova.\n"Naročito posle susreta sa Makronom, jer su shvatili da podrška Srbiji raste. Pažlјivo smo gradili tu poziciju, trudili se da sačuvamo mir i stabilnost i narod na KiM", navodi Vučić.\nNeki mu, napominje, drže "patriotske pridike" a ne shvataju da mi moramo da mislimo od čega ćemo da živimo u budućnosti.\n"Zato tražim kompromis, da naš deca ne ispaštaju, da ne moraju da pate u budućnosti i da ih ne more iste brige kao i nas", ukazuje predsednik Srbije.\nKaže da vidi da su ga svi napali kada je onima koji neće razgraničenje sa Albancima poručio da onda lјudima kažu da se spreme da za 40 godina brane Vranje.\n"A ta moja izjava je bila optimistična", dodaje predsednik.\nKaže da "ono što mi nazivamo administrativnim prelazima" Jarinje i Brnjak imamo u glavama i srcima, ali ne i racionalno.\n"To su nam odvojili od Kopaonika, na 200 metara od Pančićevog vrha", kaže Vučić.\nNavodi da će se sredinom ili krajem septembra obratiti direktno naciji o Kosovu i Metohiji kada će, kaže, pokazati da su "citati pojedinih zapadnih obaveštajnih službi isti kao i citati onih koji ga svakodnevno napadaju".\n"Oni koji su proglašeni za junake u Prištini, oni me napadaju. Kažu 'Hvala Đilasu i Jeremiću. Za njih sam ja sotona", kaže Vučić.\nNavodi da mi moramo da uradimo nešto što je u najbolјem interesu naroda.\n"Da li možemo da uradimo to bez podrške Amerike, Rusije - nije realno. Borićemo se za interese našeg naroda, to lјudi na KiM odlično znaju", ističe predsednik.\nPrema njegovim rečima, imaćemo dobru budućnost u kojoj će naš narod živeti bolјe, sa mnogo više fabrika, sa jasno zacrtanim putem u budućnosti.\nKaže da Srbi najviše vole da izigravaju žrtvu i da kukaju nad sudbinom.\n"A ako nešto dobijemo, kako ćemo to onda? Taj mentalitet moramo da promenimo", navodi Vučić.\nOdgovarajući na pitanje šta će biti 4. avgusta kada ističe rok koji je EU dala Prištini da izradi statu Zajednice srpskih opština, predsednik kaže da od "tog posla neće biti ništa".\n"Rekao sam još pre četiri meseca, nisam vidovit ali znam te lјude. Znam ih ja, nema ništa od tog posla", smatra predsednik.\n"Teško ide, gotovo nikako, nastavićemo da se borimo, rekao sam da ni sa čim neću izaći pred javnost dok sa njima ne razgovaram. Oni dobro znaju šta rade i šta su naši interesi", ističe predsednik.\nNe mogu da maštam o onome što je na Marsu i Jupiteru, već o realnim i racionalnim intereseima, kaže Vučić.\n"Zadovolјan sam posetom predsednika Izraela"\n"Čim kažete da je ovo prva poseta predsednika Izraela, to dovolјno govori o većem poštovanju koje zaslužujemo", navodi predsednik koji je ranije danas sa Rivlinom u Zemunu otvorio ulicu koje je ponela ime po osnivaču cionizma Teodoru Herclu.\nNismo uvek, kaže, saglasni po svakom pitanju, dogodi se da različito glasamo u međunarodnim institucijama.\n"Ali smo apsolutno saglasni da Kosovo nije priznato od strane Izraela i, sa druge strane, Srbija će uvek podržavati postojanje Izraela", napominje Vučić.\nIstiče da je zadovolјan razgovorima sa Rivlinom.


PSŽ ubedljiv u Barseloni | Restart Magazin\nPSŽ ubedljiv u Barseloni\nFudbaleri Pari Sen Žermena pobedili su večeras u gostima ekipu Barselone sa ubedljivih 4:1, prvoj utakmici osmini finala Lige šampiona.\nBarselona je povela u 27. minutu golom Lionela Mesija sa penala, ali je PSŽ preokrenuo rezultat golovima Kilijana Mbapea u 32. i 65. minutu. Mojze Ken je u 70. minutu pogodio za 1:3, a konačan rezultat postavio je Mbape u 85. minutu.\nU prvih pola sata nije bilo velikih uzbudjenja, vidjena je samo po jedna šansa na obe strane. Medjutim, posle prekrašaja nad Frenkijem de Jongom u kaznenom prostoru i gola Mesija sa penala u 27. minutu utakmica “otvorila”.\nPrvo je Dembele propustio dobru priliku da duplira prednost Barselone, da bi samo četiri minuta posle gola Mesija, PSŽ je izjednačio preko Mbapea. Lejvan Kurzava je iz prve proigrao Marka Veratija, a on je pronašao Mbapea koji je sjajno šutirao i savladao Ter Štegena.\nDo kraja poluvremena bilo je još prilika na obe strane, ali se rezultat nije menjao.\nPSŽ je bio opasniji na početku drugog poluvremena i to je pretvorio u gol u 65. minutu kada je Mbape odbijenu loptu poslao u mrežu.\nPet minuta kasnije mrežu Barselone pogodio je i Ken, glavom posle centaršuta Leandra Paredesa, i tako najavio ubedljivu pobedu francuskog tima.\nTačku na ovaj meč stavio je Mbape svojim trećim golom na meču u 85. minutu, posle asistencije Julijana Drakslera.\n← Neverovatne činjenice koje zvuće nemoguće\nBezos opet pretekao Maska →


Raisi u Rusiji: Iran želi maksimalnu interakciju sa svim zemljama - Otpor\nU okviru svoje posjete Rusiji, iranski predsjednik Ibrahim Raisi, održao je govor pred ruskom Dumom, rekavši da Islamska Republika želi maksimalnu interakciju sa svim državama širom svijeta, posebno sa svojim susjedima i saveznicima.\nU svom govoru, Raisi je naglasio da Iran ima potrebnu volju i spremnost da razvija i širi svoje odnose s Ruskom Federacijom.\n„Danas, srećom, postoje veoma jasni horizonti za saradnju između dvije zemlje na bilateralnim, regionalnim i međunarodnim nivoima“ – rekao je iranski predsjednik ističući mogućnosti ekonomske i trgovinske saradnje, kao i jačanje regionalne i međunarodne sigurnosti.\nIslamska Republika Iran želi maksimalnu interakciju sa svim državama širom sijeta, posebno sa svojim susjedima i saveznicima. Cilj i osnova te saradnje i interakcije su zajednički interesi nacija i povećanje osnivanja civilizovane globalne zajednice, kazao je Raisi, pozivajući na principe pravde, morala i duhovnosti.\n„Iskustvo međunarodnog sistema zasnovanog na dominaciji pokazuje da njegov rezultat nije bio ništa drugo do rat, nasilje, nesigurnost i podjela među narodima“ – kazao je i dodao:\n„Politika maksimalne interakcije Islamske Republike Iran sa nezavisnim vladama je originalna i nastavit će se bez obzira na dešavanja u međunarodnom okruženju. Islamska Republika Iran je pobjednik dva bojna polja protiv terorizma i kampanje maksimalnog ekonomskog pritiska. Istovremeno, Islamska Republika Iran ima veliki ekonomski potencijal, posebno u oblastima energetike, trgovine, poljoprivrede, industrije i tehnologije, koji utiru put za korisnu saradnju za svaku bilateralnu ili multilateralnu interakciju sa različitim zemljama.“\nTakođer je podržao inicijativu Rusije za održavanjem predsjednika parlamenata Irana, Rusije, Turske, Pakistana i Kine o borbi protiv terorizma.\nSutra počinju kombinovane trilateralne pomorske vježbe Irana, Kine i Rusije: Iran dočekuje ruske i kineske brodove


Počinje izgradnja mosta na Trebišnjici - Akta.ba\n12.11.2020. 12:33 / Izvor: SRNA\nU Trebinju je danas ozvaničen početak izgradnje mosta na rijeci Trebišnjici Izgradnja mosta realizuje se u okviru projekta velike obilaznice. Izgradnju finansira preduzeće "Hidroelektrane na Trebišnjici" sa 12 miliona KM.\nDirektor preduzeća "Hidroelektrane na Trebišnjici" Gordan Mišeljić rekao je novinarima da je ovo do sada najveći most na rijeci Trebišnjici, dužine 484, a širine 11,6 metara i dio je obilaznice oko grada. Mišeljić je naveo da je rok izvođenja radova dvije godine.\nDirektor preduzeća "Putevi Republike Srpske" Davor Kostrešević izjavio je novinarima da je nakon prevoja Čemerno, završene rehabilitacije putnog pravca Ljubinje-Trebinje, na red došla i izgradnja istočne obilaznice oko grada Trebinja.\nOn je napomenuo da je početak radova na ovom projektu izgradnja mosta na rijeci Trebišnjici, a nakon toga slijede dvije faze izvođenja radova na samoj saobraćajnici.\n"Prva faza bi se odnosila na dionicu od Aleksine međe do Banjevaca, a druga od Banjevaca do Podglivlja ukupne vrijednosti oko 15 miliona KM, s tim da je po prilivu finansijskih sredstva kompletna investicija planirana na srednjoročnom nivou naredne tri godine", rekao je Kostrešević.\nGradonačelnik Trebinja Mirko Ćurić naveo je da je za grad značajno što postoji veliko interesovanje privrednika da istočna obilaznica bude iskorištena za gradnju objekata koji su od izuzetnog značaja i za Trebinje i za Hercegovinu.\n"Tu mislim na poslovne objekte, na izgradnje benzinskih pumpi. Značajno je da je veliki broj privrednika zainteresovan za izgradnju hotela na ovoj dionici. Izgradnjom istočne obilaznice stvorićemo mogućnost da u gradu Trebinju bude stvorena pješačka zona", kaže Ćurić.\nOn je podsjetio da je u toku gradnja zapadne obilaznice u gradu, kao i radovi na saobraćajnici Trebinje-LJubinje, te dodao da se u narednom periodu očekuje da počne realizacija puta Tjentište-Šćepan Polje koji sufinansira Vlada Srbije, što je podržano od nadležnog ministarstva i "Puteva Republike Srpske".\nIzvođač radova na izgradnji mosta je preduzeće "Integral inženjering".\nHidroelektrana na Trebišnjici


U Bačkoj Topoli se gradi kuglana - Bizlife.rs\nU Bačkoj Topoli se gradi kuglana\n11:47 Bačka Topola, 22/10/2011\nU Bačkoj Topoli je u toku izgradnja kuglane za koju su sredstva od 20 miliona dinara obezbedili Ministartvo za sport i omladinu i opština Bačka Topola, a gradnja bi trebalo da bude okončana do proleća naredne godine, kada je planirano dopremanje opreme.\nRadi se o sportskom objektu, koji će odgovarati svetskim standardima, imaće 800 metara kvadratnih zatvorenog prostora i osam staza, šest kuglaških staza i dve za bouling, rečeno je Tanjugu u toj opštini.\nTo će biti jedan od 3 najsavremenija objekta za kuglaški sport u Srbiji, pa se očekuje da će ući i na listu održavanja takmičenja Kuglaškog saveza Srbije.\nIzgradnjom kuglane biće stvoreni uslovi za razvoj i unapređenje kuglaškog sporta u Bačkoj Topoli, čiji su kuglaši i kuglašice u pojedinačnoj i ekipnoj konkureciji godinama osvajali svetska,evropska i nacionalna odličja,iako nisu imali uslove za treninge, navode lokalnoj samoupravi.\nStiže inspekcija za inspekciju\nPoskupljuju duvanske akcize, a hoće li i cigarama skočiti cena?


Vesti online / Vesti / Svet / Egipat: Broj mrtvih porastao na 638\n14:46 >> 22:11h\nEgipat: Broj mrtvih porastao na 638\nU sukobima egipatskih snaga bezbednosti i pristalica svrgnutog predsednika Mohameda Morsija poginulo je 638 ljudi, novi su zvanični podaci koji su objavljeni u četvrtak 15. avgusta.\nTo je najveći broj poginulih u jednom danu u novijoj istoriji Egipta. U porastu je i broj povređenih i ranjenih, kojih sada ima 3.994.\nU Egiptu je mirno od sinoć, od kada je u više provincija uveden policijski čas. Pre toga proglaseno je jednomesečno vanredno stanje u celoj zemlji.\nStrahuje se, međutim, da u Egiptu može doći do novih sukoba pošto je Muslimansko bratstvo danas pozvalo na nove demonstracije u Kairu, uprkos upozorenju snaga bezbednosti da to neće tolerisati.\nPristalice Muslimanskog bratstva, pokreta svrgnutog predsednika Morsija, upale su danas u zgradu lokalnih vlasti u Gizi i zapalile je. Morsiju je produžen pritvor za još 30 dana, objavili su egipatski državni mediji.\nSukobe u Egiptu osudili su svi vodeći svetski zvaničnici, a američki predsednik Barak Obama otkazao je ranije planirane zajedničke vojne vežbe egipatske i američke vojske.\n1. Novi bilans: U Egiptu poginulo 343 ljudi\n2. Kairo: Broj mrtvih 149, El Baradej podneo ostavku\n3. Kairo: Buldožerima na demonstrante, od 3 do 250 mrtvih\nKaled el Katib\nSVET Masakr u Egiptu: 49 ljudi poginulo za 24 sata


Franović priznao da je pogrešno knjižio zakupnine - Vijesti.me\nEksterna revizija pokazala da su do prikazanog profita od pola miliona za šest mjeseci došli tako što su računali prihod od zakupa za cijelu godinu Edit\nMilorad Milošević 17. septembar 2018, 06:45 ažurirano 8. decembar 2018, 09:26\nU novom pisanom obraćanju bordu Luke Bar njen izvršni direktor Zarija Franović saopštio je da je ta kompanija nesporno za prvih šest mjeseci 2018. poslovala sa dobitkom 499.364 eura, ali i priznao da njegov menadžment nije na pravi način knjižio polugodišnje zakupnine.\nSve vezano za objekat Voli, kako se navodi u obraćanju Franovića, u koji su “Vijesti” imale uvid, je “čisto” osim samog konta knjiženja koji, kako tvrdi direktor, “ne utiče na ukupan rezultat”.\n“Samim tim, potrebno je prije tačke 2 188. sjednice Odbora direktora bude tačka davanja saglasnosti/odluka o vanrednom popisu objekta Voli koji ste tražili i koji vam je dostavljen blagovremeno”, dodaje se u dopisu Bordu.\nSjednica Borda Luke, na kojoj je ponovo trebalo da bude rasprava o polugodišnjem izvještaju, nije održana u četvrtak jer je član Borda Branislav Branković, koji je, inače, finansijski direktor kompanije Voli, mimo svih očekivanja, podnio ostavku. Prethodno su iz Borda Franoviću saopštili da ne uživa njihovo povjerenje zbog „loših naturalnih, ali i netačnih ekonomskih parametara“ tokom šest mjeseci 2018.\nProblem u Sektoru finansija Luke je nastao, između ostalog, jer su Franović i njegovi menadžeri, prema informacijama “Vijesti”, prihode kompanije od ovogodišnjih zakupnina proknjižili već u prvoj polovini kalendarske godine za cijelu godinu, čime su formalno došli do profita za ovih šest mjeseci. To nije računovodstveno korektno jer će na kraju ove 2018. godine morati da naprave korekciju (gubitak) za unaprijed proknjižene prihode od zakupa.\n“Nema ništa sporno da se ispravi način knjiženja faktura za zakup, koje su inače validne i istinite i u skladu sa zakonom. Nema lažnih faktura već njihovim knjiženjem, na aktivna ili pasivna vremenska razgraničenja, nije lažiran prihod u 2018. godini jer je ostvaren i realan”, tvrdi Franović u obraćanju.\nOn navodi podatak da su zakupci prostor godinama koristili bez plaćanja, a da je novim ugovorima zaštićen interes Luke. Ostvarena polugodišnja dobit koju sad Franović pominje manja je za oko 100 hiljada u odnosu na onu koju je javno saopštio 13. jula. Zbog javno saopštenog podatka da će polugodišnja dobit biti veća od 600 hiljada eura, Crnogorska asocijacija malih akcionara prijavila ga je Komisiji za tržište kapitala, koja ispituje da li je ta izjava imala za posljedicu manipulaciju na berzi i rast akcija Luke od 20 odsto. Eksterna revizija, koju je angažovao mali akcionar Luke Bar, utvrdila je da je umjesto dobiti od 600.000 eura, kojom se direktor javno hvalio, kompanija tokom prvog polugodišta ove godine, kompanija zabilježila operativni gubitak nešto veći od 50 hiljada eura, dok je stvarni gubitak, zavisno od metodologije koju finansijski direktor bude koristio, u ponovljenom postupku, i prema upustvima uprave vezanim za isplatu razlike zarada, može iznositi čak nekoliko miliona eura.\nDirektor se poziva na pravilnik\nFranović je poručio Bordu da su lica odgovorna za finansijsko izvještavnje radila u skladu sa zakonom i pravilnikom o računovodstvenim politikama Luke Bar.\n“Sada bi, s obzirom na to da neko osporava samu primjenu članova 28 i 34 i još nekih iz Pravilnika, a koji je donio najviši organ društva – skupština akcionara, taj isti trebalo da pokrene i inicijativu prema skupštini akcionara da se ovaj Pravilnik izmijeni. Samim tim, prije izmjene Pravilnika nije moguće knjižiti suprotno istom, osim da Odbor direktora, na svoju odgovornost, donese konkretne odluke za svaki pojedinačni stav iz predmetnog Finansijskog iskaza. Na vama je donošenje odluka, a na nama da ih poštujemo, ali uz zakonski dato pravo, da ukažemo Odboru direktora ukoliko su odluke suprotne zakonu, propisima i unutrašnji aktima”, napomenuo je Franović u obraćanju.


Konstrakta opčinila i režiju i voditelje Evrosonga /video/ - 17.05.2022, Sputnik Srbija\nKonstrakta opčinila i režiju i voditelje Evrosonga /video/\nNastup srpske predstavnice na Pesmi Evrovizije opčinio je ne samo publiku, koja je masovno glasala za nju, već i režiju i voditelje Evrosonga, pokazuju snimci... 17.05.2022, Sputnik Srbija\nOsoblje u sobi za režiju u Torinu toliko je bilo očarano srpskom predstavnicom Konstraktom i pesmom „In corpore sano“, da su je koreografijom pratili dok je nastupala na bini.Na sniumku koji se pojavio na društvenim mrežama vidi se kako čitava režija Evrosonga pomno čeka da počne refren srpske pesme, a onda svi kao jedan ponavljaju koreografiju Konstraktinog nastupa, sa sve klanjanjem i pljeskanjem.Čak se može čuti i da Italijani pevaju: „Bože, zdravlja!“Snimak je na Instagramu podelio Dučo Forcano, jedan od najpoznatijih TV reditelja u Italiji i čovek koji je bio zadužen za prenos ovogodišnjeg Evrosonga, prenosi RTS.Na društvenim mrežama pojavio se i snimak na kom se vidi jedan od troje ovogodišnjih voditelja Evrovizije Alesandro Kastelan, kako u hodniku dvorane u Torinu peva Konstraktinu pesmu.I drugi voditelj, poznati muzičar Mika, tokom samog televizijskog prenosa, rekao je kako obožava Konstraktu i zapevao njenu pesmu.\nkultura, magazin, pesma evrovizije, konstrakta, kultura – vesti\n08:31 17.05.2022 (Osveženo: 20:36 18.05.2022)\nNastup srpske predstavnice na Pesmi Evrovizije opčinio je ne samo publiku, koja je masovno glasala za nju, već i režiju i voditelje Evrosonga, pokazuju snimci koji su se pojavili na društvenim mrežama.\nOsoblje u sobi za režiju u Torinu toliko je bilo očarano srpskom predstavnicom Konstraktom i pesmom „In corpore sano“, da su je koreografijom pratili dok je nastupala na bini.\nNa sniumku koji se pojavio na društvenim mrežama vidi se kako čitava režija Evrosonga pomno čeka da počne refren srpske pesme, a onda svi kao jedan ponavljaju koreografiju Konstraktinog nastupa, sa sve klanjanjem i pljeskanjem.\nČak se može čuti i da Italijani pevaju: „Bože, zdravlja!“\nSnimak je na Instagramu podelio Dučo Forcano, jedan od najpoznatijih TV reditelja u Italiji i čovek koji je bio zadužen za prenos ovogodišnjeg Evrosonga, prenosi RTS.\nNa društvenim mrežama pojavio se i snimak na kom se vidi jedan od troje ovogodišnjih voditelja Evrovizije Alesandro Kastelan, kako u hodniku dvorane u Torinu peva Konstraktinu pesmu.\nI drugi voditelj, poznati muzičar Mika, tokom samog televizijskog prenosa, rekao je kako obožava Konstraktu i zapevao njenu pesmu.\nOtkriveno kako je publika glasala na Evrosongu: Ko je u evropskim zemljama sve bio za Konstraktu\n15 Maj, 14:56


Boško Obradović: Protestno okupljanje povodom pokušaja ubistva Borka Stefanovića (VIDEO) | EpicentarPress\nBoško Obradović: Protestno okupljanje povodom pokušaja ubistva Borka Stefanovića (VIDEO)\nDatum: 27.11.2018. 16:52\nNa vanrednoj konferenciji za novinare predsednik Dveri Boško Obdradović govorio je o današnjem skupštinskom zasedanju, ali i najavio da će u sredu, 28. novembra, u 19 časova, u velikoj sali Skupštine opštine Stari grad biti održana protestna tribina povodom pokušaja ubistva Borka Stefanovića, a da će u petak 30. novembra u Kruševcu, s početkom u 19:00 časova biti održan protestni skup.\n"Nasilnici su napali ne samo Borka Stefanovića, već još dvojicu mladića, članova Levice Srbije, ali i policajca na službenoj dužnosti, koji je obezbeđivao tribinu Saveza za Srbiju u Kruševcu. Ovo je pokušaj ubistva jednog od lidera najveće opozicione grupacije, ali i policajca na službenoj dužnosti", izjavio je Obradović.\n"Vlast umesto da se izvini što liderima opozicije crta mete na čelu i ugrožava im bezbednost, krivi opoziciju. To je totalno ludilo", dodao je lider Dveri.\nObradović je ponovio da je na 4. Saboru Srpskog pokreta Dveri, održanom u Beogradu, 25. novembra 2018. godine, o 100-godišnjici prisajedinjenja Srema, Banata, Bačke i Baranje Kraljevini Srbiji, što je jedna od najvećih pobeda srpskog naroda.\nPredsednik Dveri je pitao i kada će se održati sednica na temu pokušaja ubistva Borka Stefanovića.\n"Kriminalci bliski vlasti ne samo da su krenuli u obračun sa liderima opozicije već i sa policajcima na službenoj dužnosti. Tražim imena počinioca, a ne samo inicijale kako ne biste mogli da izbrišete sa interneta sve njihove veze sa SNS", rekao je on.\nPredsednik Dveri je obavestio javnost da će prihvatiti poziv Aleksandra Vučića koji je juče u emisiji "Oko" obećao TV duel sa liderima opozicije.\n"U toku dana ću poslati dopis RTS-u i SNS-u da ih informišem da prihvatam poziv na TV duel i da očekujem njegovo što skorije održavanje", rekao je Obradović.\nPogledajte izjavu Boška Obradovića, lidera Dveri i jednog osnivača Saveza za Srbiju:


Predlaže se smanjenje statističkih regiona sa sedam na pet\nNaslovnica NAJNOVIJE Politika Predlaže se smanjenje statističkih regiona sa sedam na pet\nSrbija – Ministartsvo ekonomije i regionalnog razvoja predložit će izmjene Zakona o regionalnom razvoju kojima će se broj statističkih regiona smanjiti sa sedam na pet.\nUmjesto četiri statistička regiona u centralnoj Srbiji biće predloženo uvođenje dva nova “statistički region “Južna i istočna Srbija” i statistički region “Šumadija i zapadna Srbija”. Ostala tri statička regiona ostaju nepromijenjena i biće Vojvodina, Beograd i Kosovo i Metohija\nPrijedlog za uvođenje sedam regiona, odnosno uredba vlade kojom su opštine i gradovi raspoređeni po regionima, izazvala je reakcije bošnjackih manjinskih stranaka, koje su insistirale da sve opštine u Sandžaku budu u istom statističkom regionu. Lokalni odbori pojedinih stranaka sa centralama u Beogradu protivile su se toj inicijativi.\nIzmjenom Zakona o regionalnog razvoja Srbija će dobiti statističke regione koji su ujednačeniji po broju stanovnika. Također, Izmjene Zakona će predvidjeti minimalan broj regionalnih razvojnih Agencija koje će sprovoditi projekte čiji je cilj ravnomjerniji regionalni razvoj naše zemlje, navodi Ministarstvo ekonomije.\nPrema mapi, dostavljenoj uz saopštenje, region “Šumadija i zapadna Srbija” obuhvata prostor od Bogatića do Tutina i od Despotovca do Brusa. Region “Južna i istočna Srbija” prostire se od Smedereva i do Kladova u sjevernom dijelu regiona, do Preševa i Bosilegrada na jugu.\nSamir 4. Februara 2010. At 21:40\npa da, ponovo manipulacija sa narodom u Sandzaku. Sandzak ce biti u velikom zapadnom regionu ali ce taj region biti sastavljen od oblasti, ali ce Sandzacke opstine naravno biti podjeljene na dvije oblasti, kao sto pise u zakonu a taj dio ocigledno nece promjeniti